url: =Kalay University huang vai: Side B Lam Suutna :: ZOMI DAILY\nKalay University huang vai: Side B Lam Suutna\nposted on 20 September 2018 at 8:32 pm Lomkholna: News, Thanglianpau\nTulai Kalay University huang vai tawh kisai Zomi makaite leh kipawlna tuamtuamte malakna i za ciat a, thupi ka sa mahmah hi. Hih bang vaite pan ‘Nationalism’ i cih ong khangtoto mah ahi hi.\nHih i group pen i minam vai khat peuh etkaak khopna ding ahih bangin a side B lam zong etkaak dih ni –\n1) Kalay University huang pen Chin state leitang 308.56 acres leh Sagaing region leitang 76.44 acres kigawm acre 385 a zai hiin 1990 a giit hi. Tu sawng i buaipih pen leitang keek behna hi loin a lutsa Chin state leitang (or Sizang Forest Reserved) 308.56 acres pen kumpi tungah ownership certificate ngetna hi. Sagaing region gamgi keekna hi lian loin Kalay University campus huang kipsakna ding dan suak hi. University in huang kip a neih ahi ding mah hi. Acre 385 pen a zai lua hi sam lo a, Mizoram University, Aizawl huang 978 acres in zai hi.\n2) Sagaing region huam 76.44 acres zong land ownership nei khin maw, kingen maw cih i theih kul.\n3) Hih University pen Chin State khualna tawh kiphut, a huang tamzaw zong Chin state leitang hi pah in, a min zong a cilin Khai Kam College cih sawm zah dongin Zosuante aituam bangin kituat hi a, student tamzaw leh a phattuampih diak pen Zosuante mah kihi pah hi. A omna mun thu ah kibuai lua khollo a, a min thu bek kizadah cih theih. Tua hi a, i siamsinna phualpi ading i leitang pammaih i sa lua diam cih suut huai.\n4) A leitang sut kik nuam hilo, ownership certificate nei kei le cih ciang maw? I phal kei zongin a laksa leitang khahkhia kik khollo kha thei. Sagaing lam keekzaw le cih lah zaanglo dim mang khin sim, a tamzaw Zosuante neihsa zaanglo mah hi ding. A phun a kitom nuam ding Zosuante mah.\n5) Hih university vai ah lungkim lohna i neih leh a thuneite mu-in hoih tak i kuppih masa hiam, a thunei ten ong don lo ahihleh a sangzaw – Higher Education/Ministry of Education a ulianpite or Minister khiang i tun phot hiam cihte ngaihsutna ah ong suak. Tua bang hih masa lo a, lungkim lohna, lungphonate i lah i bawl pen kilawm lo kha thei.\n6) I pilvaan kei leh University thunei ten Zomi siamsinte tuam et thei. Ong uap dana i neih i sanggamte khawng thuneite tawh ong holhtuah nuam peuh hi gige thei.\n7) I lungkim lohna, lungphona khat peuh i lahnop teh kipawlna picing mahmah khat khawng in ong makaih ziau theih ding hun ngaklahhuai. Kipawlna a neng a tawng, a kisaipih kholh loh pawl dong i kaihkhop pen pankhopna a bat kawmin, kipawlna khat sunga kipawlkhawm theilo minam aikeh kipawlna thahat neilo minam i hihna a pulaklak kibang lel bek kha thei.\n8) Gam leh minam ong dawt kha vai khat peuhah Zomi party leh Zomi amatt-te Aw takpi i zak loh zel pen lamdang!\nMore: Aki patcil in Khai Kam College, tuciang in Kalay University\nThukhupna: Kalay University huang vai pen Sagaing region keekna lah cih theih, hi lo lah cih theih. Inn dingsa, khaai ciinsa kiphiat hi liang lo, i siamsinna phualpi, i bop mahmah leh i phattuampih mahmah a hihna zong suut kawmin pilvang ni. Side A lam hoihsa lo vek cihna hi pah lo. J. Thang Lian Pau\nPrevious: Thawn Kham’ thusim ~ Pu Thangboi\nNext: Bank of England te £10 leh Lai-at minthang Jane Austen\nKhedan hong piak nuntakna’ thugil (4) te ~ Nang Khan Lian\nUS President kiteelna panin a phawkhuai thu ~ Thang Khan Lian\nIndonesia biakinn sungah Suicide Bomb asukham te innkuankhat ci\nTulaai Leitung Thuthang Tuamtuam Updates Jan 19 ,2015


timestamp: atn

url: =JULY 8 ZI SAT MIPA ~ MUC\nJULY 8 ZI SAT MIPA\nAdmin 9:43:00 PM Articles, MISSION NEWS\nChandamla in Sabbat ni khat SDA biakinn pua-ah va tung hi. A nuntakna ah buaina tuamtuam nei hi. Taxi motor hawl hi-in sum ngah mawh lo hi. Ahi zongin a zi tawh kilem pha lo ahih manin kikhen ding lunghimawh hi. Kha khatin tam veipi a zi sat zel thei hi. A zi sat lah khawl thei tuan lo hi.\nBiakinn sung pan pastor in Jacob thu a gen hong za hi. Vantung le leitung kizom kahlei ah vantung mite a kahto, a tuaksuk a kipan a ngah zah pan 10 ah khat pia hi, cihte a zak ciangin lamdangsa-in biakinn sungah hong lutin pastor kiangah hih bang thute koi pan na theih hiam ci-in va dong hi. Pastor in Sabbath School lesson laibu khat pia-in na sim in ci-in sawl hi. Chadamla zong lungdamin inn ah hong ciah hi.\nTua Sabbath nitakin Chadamla in suun a a thuzakte hong ngaihsun hi. A gitloh gamtatnate khat khit khat hong ngaihsun hi. Chadamla in kum 22 a phakin zi nei a, a zi in kum 18 hi. A kiteen zawh uh kha thum a cin a kipan a zi sat den hi. A nupa-un Hindu biakna sungah om uh hi. Chadamla in Hindu huih pasian min siksanin kipuak min hi. A zi min zong Hindu nusian khat siksanin kipuak hi.\nA kiteenma-un a zi in a pasian un sapna ngah hi. Biakpiakna a piak uhteh a pasian un a sung uah lutin kipum khuk, a puansilhteng uh suahkhia cih bangin diangin lam ziahziah hi. A khuapihten zong a inn uah na sam thei zel uh hi. Tua bangin diangin a lamteh mangmu thei zel ahih manin, a khuapihten a theih nop thute uh dong zel hi. Chadamla in Hindu biakna zui ahih hangin a zi in tua bangin a om pen deih lo hi. Bang hang hiam cihleh tua bangin a zi-in mangmu-in biakpiakna a neih khitteh khua sung lampi-ah lamgawpin, biakpiakna tau ah aktal ahih kei leh keeltal khat tawh biakna a piak kul den hi. Tua bangin biakpiakna a neihteh a pumpi teng sisan tawh kidim den hi. Tua bangin biakna a piak khitteh a khua phawk theihna ngah kik a, inn ciah thei hi. Tua bang biaknate a pasal in deih lo hi. Dawi tawh kidim a zi nunzia deih lo hi. Tua hangin a zi satin, vua zel hi.\nTua bangin a zi a sat hangin khial kisa veve hi. Ahi zongin a zi sat lo-in om thei lo hi. A sawtteh a zi a ompih dawi gilo in amah zong ompih ahih lam hong phawk hi. Dawi in tua bangin a zi sat dingin sawl ahihlam thei kha lo hi. Lai Siangtho a sim a kipan tua dawi in Satan kiang pan hi, cih hong phawk thei hi. A zi a sat ciangin a zi in a pasal en gega-in, kei bangin hong mu na hiam, nong sat dingin kei bang hong sa na hiam ci-in dong hi.\nKhat veiveiteh a zi in a nute kiangah va tai zel hi. A pasal a hehna a dam ciangin a pasal kiang hong zuan kik hi. A pasal in sat taleh a biakna nusia tuan lo hi. Tua bangin biakpiakna ah diangin laamin a omna hangin nih vei bang nausia ngei hi. Tua bangin nupa sung buaina a tuah laitakun Chadamla in SDA biakinn gei khat hong ngawk kha hi. Chadamla in Jacob thu a kicingin hong thei nuam hi. Pastor tawh a kimuh a kipan a nunzia kikhel ding cih pen Chadamla in theikhol het lo hi.\nMai Sabbath zop kik ding……


url: =Murlen Platinum Jubilee ~ Hau Za Cin :: ZOMI DAILY\nposted on 9 December 2015 at 10:25 am Lomkholna: Article, Hauzacin\n1934 kuma kisat Murlen Khua kum 75 cinna Platinum Jubilee March 4-5, 2010 sung Murlen khua ah nopci tak, thupi leh manpha takin kizang hi. Mizogam kumpi pan Minister Pu H. Rohlun leh MLA Pu TT Zothansanga te leh Officer sawm val in hih hun uap in hong zatpih uh hi. Mikhual khempeuh 382 pha a, Sial – 2, Bawng – 1, Vok – 5, Kel – 1 kigo hi. Ganpi sa nelo te ading Aksa leh Ngasa kibawlsak hi. Murlen khua tulaitakin inn 85 pha a, mihing 554 om hi. Murlen vanglai a cih uh kum 1950 kiim in Chuanchung (Zomi veng) inn 120 pha in, Chuanhnuai (Lusei veng) inn 50 pha a, a vekpi in inn 170 khawng pha uh hi.\nKum 100 tung lam dam mi thum bang pha a, tu laitakin kum 75 tungsiah damlai zong mi 17 pha hi. Pawi sim upa pen Upa Gin Za Kap kum 90 hi a, kum 75 tungsiah pawi sim mi 13 pha hi. Murlen khua pan Pastor 18 khangkhia a, Doctorate Degree nei mi 5, Medical Doctor mi 3, First Class Officer mi 7, Army Officer mi 12, B.A. tungsiah zosa mi 147 leh Biakna Pawlpi Upa Ordination ngahsa mi 47 pha hi.\nHihzahta a khua thupha ngah ahihna a gen uh ciang Hausapa in Pasian a phawk man hi ding cih hih Jubilee ah kilimgen pen a, pawi kikhop hun simin mipi in Pasian tungah Lungdamkoh Thungetkhopna kinei den hi. Tua pen a lamdang diakna leh a tuam mahmahna, mipi pawi himah leh pawi dang tawh akibat hetlohna leh khua mipi khempeuh a angtang diakna hi. A vaisaite zong siam sa a, Topa ompihna leh lamlahna zong hi dingin ki-ummawh ciat hi. A kigen theilo Kha Siangtho kithuahpihna kitang hi. Mizogam bup leh Murlen ah zong Kha Siangtho hong tun 1947-1948 pawla pen in tu hun in zong Murlen khua mite hong ompih lailai hiding ciin kiciamteh hi. A kicingzaw in genlai ni.\n1947 kiim pan in Kha Siangtho hong tungin lamna, dianna leh Pasian thu ah khanlawhna lianpi a tun ciangin Pu Lal Zam, Pu Ngin Khaw Hau, Pu Thang Sian Ngin leh Pu Saihlei, Pu Thang Kung, Pu Dar Hnun, etc cihte in limna leh lawpna tawh Kha nasepna tang uh a, lungdam in lamlam uh hi. Thunget hahkat in Biakinn leh Pasian thu kin bawl in, kikhop pelh ngeilo uh hi kici hi.\nAmau tangthu tuamtuam nei a, Pasian leh Kha Siangtho nasepna (kei bang) ka theih ngeiloh tampi piang mawk hi. Pu Saihlei bang kum 90 a phak tan in zong kikhop pelh nawnlo hi kici hi. Tua bek hilo in Christian min khumna ah a min uh gelh ding in ut uh hi. Tua hun laiin Christian suah ding pen innkuanpihte leh meltheih u leh nau tawh kikhenna ahih manin mi tampi in haksa sa uh hihtuak hi.\nHih Kha Siangtho tanga lawpna nei mite Murlen Hlimsang kici a, Mizogam khua tuamtuam pan mite hong pai in amau kiang panin Kha Siangtho dawh, ahih kei leh Kha Siangtho puktaw ciin hong pai ziahziah uh a, mi tampi lungdamna leh Kha Siangtho tangin ciahkik uh hi, ci hi. Amau Hlimsang te zong khua dang ah zinkhia in Kha Siangtho kikholhpihna va tangko kawikawi uh a, apaina peuh vuah mite in na lawppih, na metpih, tha ngahpih mahmah uh hi ciin gen uh hi.\nHih pen a lamdang ka theih ngeiloh thu hi. Murlen pan Kha Siangtho tang om cih a kigen ka zak ngei hangin hih Murlen Platinum Jubilee ah a kicingzaw a Upa kum 80 tunglamte gen ka bil mahmah tawh ka zak khatveina hi. Amaute hih thupiang a taktaka mit tawh a mute hi a, amau genna kician mahmah hi. Topa nasep lamdang hi.\nHausa Pu Saithuam pen Jan 15, 1894 kumin Kawihthuanghmun ah pianga, October 2, 1956 kumin Champhai ah si a, Murlen ah kivui hi. A zi Pi Ngai Kang pen Thawmte beh hi kici a, Zokam (Tedim pau) a zang ahih manin a khuapihte uh Lusei pau theilo te kiangah Gospel puak dingin amah kizang hi. Lai Siangtho sunga Esther bang hong phawksak hi.\nAmau deihsak takin Christian a suak nailo a khuapihte uh Pasian thu hilh in Cope Topa hong teisak Lai Siangtho pen tawi in Pasian thu va hilh zel a, Tapidaw suah ding hi cih va gen zel hi. Christian suak masate a kikhop ding uh ciang a kikhop ding dan uh theilo uh ahih manin Leisenzo pan hong pai Pu Son Lang, Evangelist in kikhopdan sinpih in makaih thei zel hi kici hi. A lamdang takin Pasian thu hong theih uh ciangin khantohna tampi hong piang hi kici hi.\nHih Jubilee ah Hausapa Christian ahih mana a khua mite in Thupha a ngahte leh a khua mipite Topa in a lapsangzelna thute kilim gen pen a, nek leh dawn leh neih leh lama khantohnate kitam genlo zaw hi. Thungetna leh Pasian thu tamzaw tawh hun khempeuh kizanga, a thupi veva lua ahih loh hangin lungnop, lungkimna leh lungdamna lianpi ciat tawh hih hun kizo thei hi.\nA kigen a lamdang kasak pawlkhat:\n1. Murlen ah mi cidama, kum 100 tungsiah dam zong om den hi kici hi.\n2. Murlen mite a ci a sa uh hoih in, Hnahlan Doctor pa bangin, “Murlen tangval leh Hnahlan tangval pen a ban uh lawng bek leng zong kikhenthei” ci hi.\n3. Murlen khua pen numei pasal thu ah siangtho in khuadangte zahtak khua hi ciin kiciamteh hi.\n4. Murlen khua in a gam uh meikangsak ngeilo, gam hoihtak kem a, a sunga singgah theipuam leh mehding omte limtaka kem, singkung mawkphuklote hi kici hi. [Tua man hi diam, tun Murlen National Park cih min puasak in India kumpi in limtak kemcing hi].\n5. Hausapa leh a zi Pi Ngai Kang in a khua mite Christian a suahna dinga a panlakna uh kilim penpen hi.\n6. Mizogam ah Hausa kibeisak a Democratic System zanga kitelna a om ciangin zong Murlen hausapa pen a khua mipite in it in, kuamah in bangmah cihlo in amah zong khua ah teeng suak a, a teek sih ciangin zong khua mipi in it tak deihsak takin vui hi, kici hi. [Khua dang pawlkhat Hausate pen hausa a kibeisak ciangin amau khua ah om ngam nawnlo in taimang, pemmang uh hi].\n7. Tangvalte cidam thahat uh ahih manin khuadang tawh misi kisuh ciangin khuadangte in kihta in sawtpi kisuhpih ngeilo kici hi.\nNidanga pupa huna kikhawl ngeilo minam tuamtuam kithutuak taka tenkhopna Murlen pen kua theihkhak ahihloh hangin Pasian Thupha saang, khua nuamsa khat ahi hi. Pasian min suanga kisat khua ahih manin mailam ah zong Thupha tamzaw sem hong luanglai ding hi cih upna lianpi kinei hi. Because it’s like: “In God We Trust”. Dr. Hau Za Cin\nSailo Lal Saithuama Khua\nMurlen Platinum Jubilee\nPrevious: Mom Lai Lungzuan – 4\nNext: Suu Kyi leh Peace Negotiator Aung Min te ki mukhawm


url: =ZIUSA EC 2017 ~ 2019 Teeltheih ding Candidate ngetna :: ZOMI DAILY\nZIUSA EC 2017 ~ 2019 Teeltheih ding Candidate ngetna\nposted on 14 May 2017 at 8:43 am UTC+9:30 Lomkholna: News, ZIUSA, Zomi\nZIUSA Pawlhuam Zomi Innkuan Kipawlna Makaite\nDate : 05/13/2017\nA thu : ZIUSA EC 2017 ~ 2019 Kitelna ah Teeltheihding Candidate ngetna\nA zahtakhuai Mun tuamtuam pana Zomi Innkuan Makaipiteng aw, Akua mapeuh cidam leh i nisim mabanciat nuamtak azomthei kimdingin ong deihbawl ingh.\nTutung kong taangko dingthu ahihleh ZIUSA EC in 2017 ZIUSA EC thak kitelna ah kitelna vaiteng a makaihdingin Election Commission dinga ong sehna uhtawh kizui-in Kiteelpi vaitawh kisai a kisamte ngetna/ thu tangkona ong nei hi ungh.\nItheihsaciat mahbangin ahong tungding July 3, 2017 (Monday) niciangin ZIUSA EC 2017 ~ 2019 ah a mapang ding makaithak kitelna kineiding hi. hih kiteelna ah Zomi Innkuan USA ngeina dante tawh kizui in Zomi Innkuan kipawlna khat pan EC kiteelna a tuhding no kipawlna huamsungpan muanhuai nasakuh atampen mi 9 ciang kipuakthei hi.\nMi 9 peuhmah puakloh phamawh cihzong hituanlo hi. Minpuaknading tawh kisai a nunungpen June 15, 2017 (Thursday) niciang kisang ding hi. Azenzenin tulaitak no kipawlna pan na Taangmi uh ong kiheltheih keidingleh a ma taang’ a Vote piatheiding no kipawlna pan na muan khat uh kisehthei hi.\nAzahtakhuai Makaipi teng aw Zomi sungah kipawlna lianpen leh mipi lunglutpen ahi Zomi Innkuan USA kipawlna in a beisa hun sungah minam leh gamvai ah nalian tampi kisemkhin leh ong pailaiding hunte ahzong sepding maban lianpi ki neitoto laiding ahihmanin hih kiteelna pen mipi teel cing palai Taangmi akua mapeuhin thupi sim in nong kihel kim na dingun itna leh zahtakna lianpitawh kongzawn uh hi.\nCandidate List puak nading Email : 2017eckitelnatanupi@gmail.com ah ongkhak un. Email dangpan ong kikhakte kisimsaklo ding hi.\n2017 ZIUSA EC Kiteel Tanupawl (Election Commission)\nSia Alh Khan Tuan : Chairman\nPa Tual Sawm Lian : Secretary\nPa Joseph Lian Bawi : Member\nPa Pum Za Khai : Member\nTg. Kai Lam Thang : Member\nZomi ading na mapanpih uh,\nElection Commission teng taang’in\nPrevious: Christian Hymn te’ tangthu: Zeisu’n Hong It Hi\nNext: Turkey gamsung ah Tourist Bus khat tuahsia in mi 23 si, 11 liam\nKum zalom thak sungah Zomite ~ J. Thang Lian Pau\nVondeih Kep Ding – 120 (Dimno’ Pa)\nZogam Vilna, Zogam Gal-etna, Zogam Khangno Khawmpite ~ GS Khup


url: =AD Kum 2011 – Kualalumpur aa kibawl Zomi Nam Ni pan Zo suante tung phawn thakna – 2 :: ZOMI DAILY\nAD Kum 2011 – Kualalumpur aa kibawl Zomi Nam Ni pan Zo suante tung phawn thakna – 2\nposted on 25 February 2011 at 12:27 pm Lomkholna: Article, Hangkhanlian, Zomi Nam Ni\nZomi uleh nau,\nAbeisa November kha aa galkap kumpi makaih kiteelna enkik lehang, Kawlgam sung aa mualtung mite tenna state atamzaw ah minam dang te’n kalhelh in, adiakdiak Kawl leh mualtung mite kileek kim zah dong in tam tuaktuak uhhi. Ka cihnopna in Kawl in kal helh khin ahihman in Kawl (Bama) min tawh zong kuang lui thei uhhi.\nZomi te’n zong Kawlpi(Kalay) township ah tul 50 val ihihman in, Zomi min tawh kiteelna kilut thei ahihlam i theihciatsa hi aa, tua pen mimal aa tam cihna ahihi. Mualtung mite omna ah Kawl (Bama) mintawh kiteel lutzo cih pen tam mahmah uh cihna hipahhi.\nTuakawmkal ah, Zogam ah ahihleh Kawl(Bama) kici leh namdangte tua zah in tamlo in mimal aa simzawh phialding bek ahi uhhi. Tuazong kumpi nasem teng khawng cihding hilelhi.\nHih pen Pasian ong kepna khat hi-in alungdam huai mahmah ahihi.\nAhihhang lam khat pan ong uk galkap kumpi ii etsatna, etcikna leh target pi i ngahna hipahhi.\n1990 kum kiteel lai in Tamu Township pan Zomi makaipa’n teel cing ong ngah ciang galkap makai teng patau in Kawlpi leh Tamu kikal ah Kawl khua ong saat pah uh ahihlam i theihsa ahihi. Tua mah bangin tu’n zong Zogam ah namdang tawh ong kalhelh zawh nading ong hanciam ngelngel ding uh aa ei khamtheih, ei thu neihna hilo hi. (Gtn. Meiteite nangawn mun pia mawk uhhi)\nTuabek zong hilo laihi.\nTutak Zogam ah Christian 90% val i om lam i theihsa hi. Lungdam huai leh zong nuam mahmah pahhi. Nam dang in ong kalhelhlo ahihman in Biakna dangte’n zong ong kalhelhlo hipahhi. State dangte, minam dangte ah Biakna dangte’n kalhelh zolel ahihman in awlmawh huai nawnlo ahihhang, Zogam ah awlmawhloh apha mawh ong suakhi. Abeisa kumte aa ka pulaak zel mah bang in galkap kumpi in NLD. ZNC sang aa amuhdah zawk in na Christian hihna ahihi. Christian ihihnaak leh gawt theih gawt mawh hipah aa, a ip bawl uhzong hinawnlo zah dong ahihi. Tua ahihman in hih zong, Zo suan tate’n phawk kawmkawm in i sepna, i bawlna, heksuk hek toh kidop mahmah ding leh mailam ong tungding hunte ah kidop mahmah ding, AD Kum 2011 Kualalumpur Zomi Nam Ni pan Zo suan tate tung phawnna – 2 kaci nuamhi.\nPrevious: AD Kum 2011 – Kualalumpur aa kibawl Zomi Nam Ni pan Zo suante tung phawn thakna – 1\nNext: AD Kum 2011 – Kualalumpur aa kibawl Zomi Nam Ni pan Zo suante tung phawn thakna – 3


url: =Laitui Zato dailenbuk adum tawhding mangngilh cihvai gencianna :: ZOMI DAILY\nposted on 13 April 2018 at 6:53 pm Lomkholna: Laitui, News, Pauzamung, Zomi\nLaitui Zato lamlai dailenbuk adum tawhding mangngilh cihvai gencianna\nKa zak dan abat leh laitui khua te zato dailenbuk adum na tawh ding amang ngilh na hia leh hg dawng kik aw. by Sawm Boih\nSawm Boih, hihbangaa nong dot ciangin, mi maimai na hihlohna kong thei aa, nangbang tawh ih kituah khaktheih in, kei aa dingin a lungdam huai mahmah thu khatin ka ngaihsun hi.\nAthu aki cingin gen lehang, tamlua mahmah ding ahih manin hamkalhin kong gen ding hi. Tuaciangin hihbang kammal in, tu aa bek hilo, ka na zangei tawntung aa, kua kiang panin cih zong ka na telpah hi.\n1989- kumin, Kawlgam sungah Station Hospital 13- ki pia aa, Chin State ah, 3- ki pia hi. Tuate a vekpi in K 25- lakhs pai tek ki pia hi.\nBudget Director pa kiangah, bilatmi ip khat K 200 amatna Zangkung Taing sungah lah hizah; ko khua ah ip khat K 2,000 amat na ah lah, hizahmah bang ci aa ki bang thei ding ahihiam ci’n ka dot leh, Bahoo te hong piakna bangbang tawh hiaa, ahong ki piazah tawh ahithei bang leh aki ngahbang in nana lamlel un hong cihsan hi.\nKe’n, ko khua aa dingin ahi theibang hitheilo hi. Ko Taih Plan (Specified Drawing) tawh in lamnuam hi ungh, ka cih hamtangh leh, Sia Pau aw, tuabang na cih hamtangh leh, Taih Plan tawhin foundation nana ki panin la, aki sam bangbangin, keiman ka hihtheih bangin, a lomh (bulky) in hilo, tawm tawm in kong pia ding hi, hong ci hi.\nKei zong Taih Plan tawhin foundation ka ki pat leh, ka sum ngahsa K 25- lakh hong beipah hi. Taih Plan bangin ki lam hileh, K 95- lakh bang abei ding ahi hi. Kei zong Director pa kiangah ka nget beh leh, K 10- lakh hong pia leuleu hi.\nTedim ah S I pa hong pai ciangin ka nget leh, K 5- lakh hong pia hi. Tua ciang ciang K 40- lakh ka ngahzo hi. K 95- lakh aki sapna ah, 40 ka ngahzo aa 55 lakh bangin aki samlai hi.\nDirector pa kiangah ka va nget leuleu leh, a beisa aa ciangciang bel, naa-le-hmuh tawh acian apham aa direct aa hong pia ahihna; tua zosiah procedure bangin, Pyenee hmu pa tungtawn in hong teenin, hong pialua ding hing hong ci hi.\nKei zong Pyenee hmu pa tungtawnin ka nget leh, hong pass lo hi. Director pa in, hong ten meng mengin Cheque zong at sa in kawihzo ingh, ahong cih hangin, Pyenee hmu pa kiangah pai leng lah ahong hihsak nuam keizel hi.\nKe’n lah Director pa kiangah, Pyenee hmu pa tawh ka piahtana uh ka gen ding lah ahi thei kei hi. K 55- aki sam lai ngah hi leng, Taik Plan bangin eekbuuk tuibuuk leh mei leh tui a kimtak aa ka man ding kimlai, ka ngahzawhloh ciangin, a dangdang phamawh kei, a inn pumpi in ka man siang na ding in ci’n, aki samh lai teng College ka lam lai aa ameet ka ngah teng khempeuh ahi, K 30- lakh saihin, a innpi ka mansak mialmial hi.\nA sum bang a nei lai hileng, eekbuuk tuibuuk aa ki pan tui leh mei zong ka man sak nop hangin ka sum saih ding a om nawnloh ciangin, ahithei bangin ka man bawl mai ahi hi.\nKawlgam aate thei keng, Rezua leh Hangkeen aa te bang, ahithei bangin a lamuh, sakol buuk, bawng-buuk bangin, kum 2-3 bang ciangin, ki siamangg hi, kici hi. Laaituite aa , ke’n a sum avekpi aa ngah ding kisa in siikkaang, bilatmi aa ki pan aki zang vante ahawihte nam vive ka zang hi.\nTuamah bangin tu in kum 30- bang pha ding ahih hangin a hawih lai mahmah hi. Pyenee sazian sitte hong pai in ahong sit leh, a tua ci bang nangawn, tung aa dingin hawihlua hi. Hangkeen leh Rezua te aa, sakolbuuk banghi hong ci liang uh hi. Na email ID hong khak in. Aki cingin kong gen ding hi. Lungdam, Pu Pau Za Mung\nPrevious: Zomi Siamsin Kipawlna – Yangon te’n Zomi te ngeina lam lahna nei\nNext: Chin State tuibuahpawi ah sangsia te zawhthawh thutawh lamsaksawm in buaina piang\nTedim Icon Top 10 kitelkhia khin ta!\nLaitui khua ah ZYA ki phutta\nA Ihmu Zomi ~ Bob Tuangpi\nA (1)veina Zomi Numeite Seminar Lawhcing


url: =TIMOR-LESTE | January 1 ~ MUC\nTIMOR-LESTE | January 1\nAdmin 7:35:00 PM Articles, MISSION NEWS\nLAMPI MAN MUHNA\nMario da Costa, 44\nTimor-Leste khua-ah biakna pawi tuamtuamte a bawl uh ciangin khua sung mun khempeu in gamlumna tawh kidim hi. Kei zong sakol tuan kidemna-ah kihel dingin ka khensat hi.\nSakol tung tuan kidemna mun pai-na lampia-ah Seventh-day Adventist biakinn khat kinawkkha hi. Tua lampi tawnin ka pai-na ah Mariano in hong mu-in hong nungdelh hi. “Hun na ngah leh Lai Siangtho sinkhawm ni, ci-in hong gen a, tua ciangin amah tawh Lai Siangtho thu sinna ka nei khawm uh hi. Amau innah tua bangin Lai Siangtho thusinna ka neikhawm uh hi. Tawlkhat khit ciangin kei ka khawl hi. Bang hang hiam cihleh ama hong hilhdan le ka zakzak thute kilamdanna om lo hi. Tua banah Lai Siangtho thuhilh mi khat in hong nungzuihin Lai Siangtho thusinna nei ding ka lunggulh zaw hi.\n“Lai Siangtho thusinna nei nuam ing,” ci-in ka gen tak ciangin, aman ka innah hong pai nawn dah in “na innah kei hong pai zaw ning hong ci hi. Sakol tuan kidemna ka man khit ciangin Lai Siangtho thu sinna ka kipan hi. Tua bangin ka nihun Lai Siangtho thu sinkhawmin ka om uh a, Saturday ni ciangin Adventist biakinna h kikhawm dingin ka kigen uh hi. Sunday ni-in biakinn ah kikhawm pai ding ka lunggulh vevelai hi. Sabbath ni ahi a, Sunday ni-in ahi zongin biakpiakna phamawh kasa kei hi.\nTawlkhat khit ciangin Adventist thuhilhsia khat hong pai-in Daniel 7:25 thu ka kikum uh hi. “Amah sapi in Vanglian Pasian langpangin kampau ding a, Vanglian Pasian mi siangthote a bawlsia ding hi. Amah in thukham le nite a khel ding hi, cih thu ka muh ciangin Daniel genkholhnate ka thei nuam semsem hi.\nInnah keima Lai Siangtho bu simin ka om a, ka sim phakikkik hi. “Amah sapi in Vanglian Pasian langpangin kampau ding a, Vanglian Pasian mi siangthote a bawlsia ding hi. Amah in thukham le nite a khel ding hi”. Hih thu ka ngaihsut ciangin kum tampi sung ka zuih biakna in man lo ahih lam ka phawkpha sansan hi.Lai Siangtho khupsukin ihmu ding ka hanciam hi. Ka lungsimah Adventistte in hong khem sawm uh hiam; amau pawl ka lut nadingin Lai Siangtho hong simsak hi ding hiam,” ci-in ka ngaihsunsun hi.\nThoto-in Dan. 7: 25 ka simkik hi. “Sapi in Vanglian Pasian langpangin kampau ding a, Vanglian Pasian mi siangthote a bawlsia ding hi. Amah in thukham le nite a khel ding hi” Tua bangin Dan. 7: 25 ka sim kikkik ciangin ka pawlpi in Sabbath le thukham khel hi; ni sagih ni pen Sabbath hi zaw hi, ci-in ka ngaihsun hi.\nA nungciangin Kha Siangtho in Lai Siangtho thuman up zawhna tha hong guan hi. Antangin thungetna ka nei a, “Saturday ni in Sabbath man ahi hiam? Ahih kei leh Sunday ni in Sabbath hi zaw hiam? Ka pawlpi maw Adventist pawlpi in pawlpi man hiam? ci-in theihtelna Topa hong piak nadingin thu ka ngen hi. Kaal khat khit ciangin ngaihsutna khat hong lut a, “Lai Siangtho hong gen bangbang zui zaw in, cih ngaihsunna hong suak hi. Lai Siangtho hong hilh bangbangin Pasian deihna zui dingin ka khensat hi. Saturday ni hong tunsimin biakinn ah kikhawmin ka pai hi. Pastor pa in tui kiphum ding hong gen ngei lo hi. Kikhop mankhit ciangin annekkhopna-ah ka kihel a, Lai Siangtho thu tuamtuam ka kikum uh hi.\nSabbath ni khat kikhop man khit ciangin Pastor in tui kiphum nuamte in min hong pia un, ci-in thu zaksakna hong nei hi. “kua teng in tui kiphum nuam ci-in hong dong a,” tui kiphum nading mun zong geelsa-in nei-in, kei zong tui kiphum dingin ka khensat hi. Pastorpa tungah tui kiphum nuam ing, ci-in ka pulaak ciangin pastor pa zong nuam mahmahin hong kawi pah hi. Pawlpi mite zong lungdam thei mahmahin kikhawm mi khempeuh tawh khut kilenin ka om uh hi. “Pasian sapna ngah hiteh” ci-in hong hopih ngei ngai uh hi. Tua thute ka zak ciangin ka khitui hong luang hi. Pasian lampi man a mu kha ka hi hi.\nTu-in Mario in Lai Siangtho nasem khatin om a, Lai Siangtho thu sinna tungtawnin mi tampi tak Pasian kiang a tunpih Pasian nasem khat hong suak hi. Kha Siangtho ompihna zong ngah hi.\nTuma kum 6 hunlai-in Timor- Leste ah Sabbath 13na sumpi in Seventh-day Adventist sanginn khat kilam thei hi. Tu quarter Sabbath 13na sumpi in Timor-Leste mun tuamtuam ah kikhopna inn ding lam ding hi. Note huhna in na tampi sem zo ahih manin Topa tungah ka lungdam mahmah uh hi.


url: =December 4, 2021 ~ MUC\nAdmin 2:52:00 PM Articles, Offertory Reading Zomi\nJunior leh Stephanie in Pasian Masak Ding Khentat\nJunior leh Stephanie Roberts in Jamaica gamah teeng uh a, ansai nei uh hi. Pasian tungah a kipia mahmah nupa hi-in, a kiteen khit uh kha khat khit ciangin kituiphum uh hi. A nasepna uhah Pasian masak dingin khentat uh hi. Hih ansai ah shellfish leh zu khawng mahmah hi taleh sa siang lo leh zu zuak nawn lo dingin khentat uh hi. Sabbath ni-in zong sai khak uh hi. A lawm a gualte un bangbang gen taleh Pasian mah masak dingin kalsuan uh hi.\nNasepna-ah Pasian a masakna uh hangin hamsatna lianpi thuak uh hi. Sum lut om mel lo hi. Zu zuak lo, sa siang lo zuak nawn lo ahih manun amau ansai ah mi kuamah pain awn lo hi. Tua banah Sabbath ni ansai khak uh hi. Ahi zongin lungkia lo, Pasian makaihna phawk uh hi. Tu-in nasepna mavangin innkuan nuamsa suak uh hi.\nEllen White in hih bangin gelh hi: “Leitung mi tampi leh pawlpi tampi in Pasian thukham palsat uh hi. Sapi bia-in ama ciaptehna nei mite tungah vau hilhna thu gen un. Mi khat peuh in ama tal tung ahih keileh a khut tungah sapi ciaptehna a neihleh tua mi in Pasian hehna hai a dawn mi hi ding hi” Pasian Sabbath siangtho a palsat mi in hamsiatna thuak ding hi. Tawmno sung nopsakna khenglah dingin bangin hong kai hiam? Nangma nopsakna in Jesuh kiang pan a hong khenkhia hiam? Leitung sum le paai in si le sa nopsakna sung a hong tunpih hiam? Mi tampi in Jesuh leh thuman thei lo-in a nuntakna uh bei hi. Hih in bang tanvei sawt ding hiam?\nMi khempeuh in a nungta upna kisam hi. Tua upna in itna tawh sepna hi ding a, a hong hahsiang hi. Mihing in ama si le sa deihna zui-in Jesuh aa dingin sepna nei mel lo uh hi. Siatna sung om mi tampi in thuman thei nuam uh hi. Counsels on Stewardship, 51).\nJunior leh Stephanie in Pasian masak ding sittelna thuak uh a, na khempeuh tungah Pasian masak uh hi. Jesuh in a hong hotkhiat nadingin na khempeuh nusia hi. Ama hong itna in Amah masak ding hongkai hi.


url: =Amin kithei Mipil Thumte ~ MUC\nAmin kithei Mipil Thumte\nAdmin 11:08:00 AM Articles, Religion Articles\nGuaite aw, ong uk, leitung kumpiten tawlngak ni dinga ong koihsak, lungdambawl ni, na bangci zat uh hiam? Kidawngdawng takeileng eima zatdan atuamciat om ding hi. Zatding leh zatlohding debate te mail sung hitaleh omkhoppih lakah zong i neithei zel hi.\nAtom in Gumpa Zeisu leitungah mi bangin ong suah tanghial lungdam luahang cih phawkna ding 'lungdambawl' kibawl hi cih kei lakzia hi. Tua lungdambawl abawl khempeuh in lah gupkhiatna ngah kim tuankenteh, abawllo ten zong tanlawhliang khintuansaap diam cih keima upmawh hi. Bawlhuailo hi aciten laisiangtho sungah kigelhlo hi ci uh hi. Pagan mite' phuat hi, zuihpih huailo hi, ci uh hi. Ahi zongin Laisiangtho sungah kigelh khempeuh leh laisiangtho gelhte' gamtat luhek, nekledawn, silhleten khempeuh tulai khuahun zui-in vakizuihpih theikhinlo ding hi ka cisimsim hi.\nPagan mite' phuat khempeuh zuihpih kei ni cilehang, tulai a ih zatzat leitung khantohna tawh kizui a, mawtaw lampi highway system khempeuh, water system khempeuh, adiakdiakin glass window maankongkhak, maanpadenpauh, cihte akizat masak penpenna mun pagan temples hita zen hi. Hihte ih zatpih manin pagan biakna azuihpih pih hituanlo hihang. 'X'mas akicih hangin en 'Christmas' cihang a, ih lungsim ah santaclaus koihlo in, Christ ahi Zeisu mitsuan in ih lungtang sungah ih vomkinken ding thupi sa ingh. Reformer pa Martin Luther ka phawkvat hi. Christmas tree tungah mei avaak masa penpen Martin Luther hi. 'Jesus is the light of the world' ci-in mei ong tangsak hi. Bang thangpaihna nei-a, 'meivak' vakse hiding hiam ka ci hi.\nEite' a dinga Gospel lai ong at i pu Matthew, Mark, Luke, John laisiangtho ka simkakkak ciangin ih Topa Zeisu ong suahna tawh kisai in ong gelhdan uh kilamdang ka sa hi. Dr Luke laigelh Luke leh Sawltakte tangthu bang ka sim teh a laigelhdan siam sa ingh. Banghanghiam cih leh thuthuk tellah luat ding ong helh khollo, simple tak leh tangthu paizia danin ong at ahih manin simnuamin khum kasa phadiak hi. Luke, ih cihcih kuate hiam? Judah miten Gentile mi acihcih uh Greek siavuan pilna nei mi nahi mawk hi. Siavuan siamten cina te lawm bangin bawlin damna apiakmah bangin Pasian zong eite' lawm ong suahtheihna dingin mihing bangin numei sungpan ong suakkhia hi, cih 'Zeisu' akhiatna a theinailo a lawmpa 'kei' leh Theophilus tungah kammalkhum takin ong hilhna hi ci-in ka ngaihsun hi. Zeisu in Pasian hi, Greek mite' pasian dan mawkmawk hilo hi ong cinuam zong ahi hi.\nLuke laisiangtho patcil limlim nuamna (joy), eh! joy bek hikei in (mega joy) tawh thu ong pan hi. Zeisu khangtangthu ong patteh zong Matthew bang in Abraham pan panin kumpi David suan tawh ong khup bek hilo-in, Adam pan ong pan ngiatngiat hi. Adeihna bang ahi zen tam? Luke laisiangtho simsimleng Zeisu naungek a ong suah limlim siampi Zechariah, azi Elizabeth, Mary, Vantungmite, Tuucingte, Anna leh Simeon te i batnak leh nuamloh, celebrate loh, theihloh dingin ka tuat hi. Luke in zong a nuamte thei-in, amah zong nuamlua ahih manin nuamphatdeuhna tawh lai ong gelh ahi hi. Adang Gospel lai-at te sangin Zeisu ong suahna thu ah naknuam phadeuh leh nuamphadeuh numei te thu zong ong gelh beh hi.\nNumeite phadiak in Luke na it phatdiak ding uh ahi hi, adang ten numeite' thu khawng lim gelhlo uh hi.. hm..hm..hm..hem nawlnawl kha hang ee,...\nMatthew in mipil thumte' thu ong gelh napin amin uh ong gelhlo se hi. Luke in mipil thum, amin tawh ong gelh setset hi.\nLuke in Chapter 1:5 pan ong panpah hi. Siampi Zecharias zi' min Elizabeth hi a, amah zong Aaron' suan ahih manin siampi nam mah ahi hi.\nAaron zi' min zong Elizabeth mah ahi hi. Greek min hi. Elizabeth khiatna pen 'God gives fullness' ci-in khia uh hi. Ahih hangin Zechariah zi in fullness lo-in empty mawk hi. Banghang? Ta ciing mawk hiven, agil sungah bangmah a omloh pi.\nAneu 6. A nih tuakun Pasian' muhna ah a manin gamta uh a, Topa' thukhamte leh a ngeina khempeuh paubaanglo takin a zui uh hi.\nPasian' muhna ah a manin bangci gamtat uh a, Topa' thukhamte leh a ngeina khempeuh bangci zuih uh aitam? Lungsim khempeuh, pilna khempeuh leh Kha khempeuh tawh it ding longal adang omtuanlo hi. Adventist te zong ih thungetna tua mah hi. Pharisees te ahih uh leh, amau leh amau, midangte' muhna ah amanin gamta uh hi. Ahi zongin hih santakah Pasian' muhna ah a manin a gamta mi nih bebek om hi. Amaute miten a zahtak bawltuan uh hiam? A nih tuakun tekta uh a, Elizabeth ciing sawnsawn ahih manin ta neilo uh hi. Tulai gam khangto ta dingin big deal khollo phamawhsa khollo uh hi. A eeng tam mahmah zawlaideep dinguh hi. Tua hunlai-in siampi semin, siampi suan 'zi' neilai in 'ta' neikei sawnsawn leteh miten ong koici muh ding, a zumhuai penpen khat a a ngaihsut uh hi. Zecharias leh Elizabeth a' ding ngaihsut sak leng, a thuakdan dinguh nop hetlo kha ding hi. Bang mawhna khialhna nei uh a, Pasian' samsiatna thuak uh hiding hiam? Kua mawhna hizaw ding hiam? A zi hizaw ding maw/ a pasal hizaw ding? Vei le tak ah ciimcii khuang zaihzaih zen ding hi.\nPasian' thuman sungah i nuntak ciangin ihkiim ipaam ah thu hilolo in liit bangin i sisan duut nuamin ong dawkkeei uh hi. Hih bang hunte ih phut khak ciangin Zechariah leh Elizabeth te nupa i phawkding Laisiangtho sungah ong kigelh sak hi.\nTua bek tawh man nailo, bang omlai,,,ta neitheilo, taciing khat pen thukhun om bangin a pasal in khen thei, ma thei himawk hi. A khennop kei leh ta neihna dingin zi neu nei thei. Hih thukhun bel Elizabeth leh Zechariah tadingin a phutkhaknoploh amau' a dinga ahaksa penpen thukhun hikha ding hi. Tulaitak tua thukhun kizangsuak thei hileh a mehnuihnuih bang om giugiau ngelkha ding hi. Ahi zongin Zecharias leh Elizabeth in amau ki-itna lungtang khat a tek dong 'ta' nei takeile uh phel nih suahlo in kitulpih suak uh hi. Tekta cih ciang ta neih ding lamet omlo cihna hipah hi. Laisiangtho sungah tekta cih teh Abraham, Sarah, Joshua cihte kum 90 vaal vive, anau pen David kum 70 vaal te tekta na ci hi. Hih siam pite nupa bel kum 80 kiim hikha ding hi. Teknung guainung ah amau ta neih ding zong lamen nawn khollo leh thu zong ngen nawnlo kha ding uh hi. Ahi zongin siampiten biakinn sungah paknamtui ahal ciangun TAPA ngenden uh hi. Pasian' Tapa, Messiah ong paiding ngen/thuum tawntung uh hi. Zecharias in tua bangin paknamtui ahal laitakin vantung mi khat in ama kiangh Zechariah aw, Pasian in na thungetna hong zakhin a, na zi Elizabeth in tapa khat a nei ding hi, acih leh, siampi Zechariah in umlo hi. Gabriel in zong pautheilo sakpah hi. Phadawmlai, Zechariah in lai gelh thei.\nInn atun ciangin a zi tawh zawllai kikhak. Tua khit ciangin a zi gai a, kha nga sung inn pan koimah ah apaikia kei hi. Elizabeth in Tu petpet in Topa in hih bangin kei hong huh a, milak ah ka maizumna teng hong paihkhiatsak ta hi, aci hi. Aneu 24,25.\nTeknung guainung a ta neih sansan zong lawpin anuam mahmah hang, mi' ciammuih ding zum leuleu a, abubu zong hikha leuleu thei hi. A ta ding bel aneu 15, na ah a kigenkholsa mah bangin a suahphet a kipan Khasiangtho tawh kidim ding tapa ahih manin limtak apaii khikhe ahih mel zong kitheilo hi. Elizabeth lungsim sunga om ding ngaihsutsak ciat ni.Ta neihtheih hunin neitheilo a, maizum mahmah hi. Ta neihtheihnawnloh hun teh neikik leuleu hi. Tulaitak pitek mahmah khat in ta ong nei sansan leh na bangci muh diam? Tua pitek leh putek na bangci zahpih gen kekkek diam? Tua mah tawh kilamdang hetlo ding hi. Piteekin hia naungek koici khansuahthei ding hiam? A tangvalma, a sangkah theihma in teksihta lo dinghiam???? he.he..\nBangbang piangta leh Elizabeth lungkialo, thuak keeikaai, awlmawhlo, na khempeuh a biak Pasian tungah ap lel hi. Bangzahta-in mite' muhna ah maizumna, kona thuak taleh Pasian' muhna ah a manin gamta-in, a upna khahsuahlo-in, biakinn ah pai -in, thu matzet a, angen teitei, a ettehhuai, a pahtawihuai Elizabeth (No.1) phawk ding. Topa aw, hihzah letsong lianpi nong piak zenzen....\nElizabeth in a lunggulh penpen tapa neih ding kum hizahta a ngakteta hangin TA neih hun zong acing nailo kum 15 khawng acing pan nu ngakno Mary, nau ong paai hi. A nih tuakun a tapa neihtuak dinguh 'special tapa' tuaktuak ding hi sawnsawn hi. A suahtunga kipan Khasiangtho tawh kidim ding hi. John sangin Jesus vaanglian zawlai ding hi. Zeisu van akah khita kipan Khasiangtho eite tawh hong omkhawm tawntung pah hi. Laisiangtho lui hun a te sangin ih hamphatzawkna (hallelujah) cihloh a phamawh hi. Laisiangtho lui hun lai-in Khasiangtho tawh kidim tawntung or omkhawm tawntung ngei lo uh hi. Zeisu van akah zawh Khasiantho leitungah eite tawh ong omkhawm tawntung pah hi. Judah minam te bek tawh omkhawm hituanlo hi. Adam suan khempeuh tawh ong omkhawm tawntung ta hi. Siampite kamsangte bek tawh omkhawm tuan hilo hi. Nang mahmah tawh a hong omkhawm a hi hi. Elizabeth in Mary kawi-in pomin Mary' ta neihding ong nuampih mahmah hi. Banghangin Topa in kei zong ka khangno lai-in ong pia peuhlo hiam cihetlo hi. Hazatna khat zong kihello hi. Mary in zong kiphatsakzawkna, kiliatsakzawkna nengcik zong neilo hi. Ih minam ih beh sung, ih pawlpi sungah omthei zen leh. Elizabeth nuntakna leh Mary nuntakna sungah kihazatna, kiliatsakna cincia zong ki mukhalo hi. Elizabeth in ama nuntakna sungah Pasian' piak bangbang tawh lungkimin nuam mahmah hi. Bek thamlo-in midangte' thupha ngahna hangin zong lungdampih mahmah hi. Kuakua in bangbang ong ciphial zongin Elizabeth pilzia, lungtang puakzia kawm/etteh sawmin a nuamte tawh ih nuamkhop theih ding....your words...\nTua leh Gabriel in Mary thupha tampi ong muam hi. Mary zong Elizabeth kiangah ong taipah vingveng hi. Toyota lah omnai hetlo a, Sakol or La beek a tuangzen tam? Mary' min bulpi Miriam (Aaron leh Moses) sanggamnu min pan ong paisuksuk ahi hi. Akhiatna 'Beloved' cihna ahi hi.\n"Pasian' it" cihna hi. Banghanghiam cih leh, aneu 28 ah, Topa in nang hong pakta a, thupha lianpi hong piazo hi, ci ahihman hi. Mary in lamdang sa in a lung mang keei hi. Pasian' maipha ngahna dingin kei leltak ii nuntakna bang himawk ahi hiam? Hihbang lamdangsakna na neihkhak leh a tawntungin vantungmi in 'Lau ken' ong ci tawntung hi. Mary bangin kigaihvatna na neih leh lunghimawh vet ken. Vantungmi tawh aki hoho nahi hi.\nGabriel in Mary tungah piangding thu ong gen hi. Mary in umpah hi. Zechariah ong banglo hi. Ahi zongin Mary in um napi'ng, ka telzawh hetloh khat om ong ci hi. Bangci piantheih ding hiam? Ong telkhial kha hini teh. Kei nungak lai hing. Pasal nei nailo hing. Kuamah tawh lumkhawmngei lo hing. Tapa koici neihtheih ding kahi hiam? Gabriel heh dektak hi. Bangmah bel cih samkei. Tua leh vantungmi in Mary kiangah Khasiangtho in na hong sem ding hi. Pasian in Adam a bawl mah bangin a special mahmah mihing khat ong bawl leuleu ding hi. Amah pen Pasian' Tapa, Zeisu Khazih kici ding a, Mi hing lah hi, Pasian lah hi veve ding hi. Tua ciangin Mary in aneu 38,'Kei pen Topa' nasemnu ka hi hi. Na gensa bangin keima tungah hong piang ta hen' a ci hi. Pasian' na sepding khat aki piaknak leh Mary in pompah tinten hi. Mary' a dingin langnih hiam 'temta' tawh kibang hi.\nTulai leitung khuasakzia tawh Topa Zeisu ong suak ding hileh, kum 15 apha pan nungak sungpan ong suakkhia keekkeek khollo kha ding hi. USA bang ah kumcing nailo leh thu nawngkai tampi in nungzuih ngalhngalh pah ding hi. Tuateng mah thei a, Mary zong Elizabeth kiangah atai pah vilvel ahi hi. A lawmpa Joseph zong theisak ngamlo ahi hi. Gabriel aw, ka lawmpa Joseph nangman tavuan na laksak in, kei Elizabeth kiangah vapai ning....\nLuke 2:4-7. Gabriel leh Joseph ong kiho uh hi. Joseph zong a lawmnu Mary tawh Nazareth pan Bethlehem pai ding ong hita uh hi. Khe tawh ni 3 lampi bang hih tuak hi. Bethlehem hong tuntakuh ciangin zintunna ding awng nawnlo, amau lah kuaman thei ngeilo, a puansilh nikten mahmah uh zong Galilee minam puan ahih manin kuaman na thusimlo uh hi. Nau suakkuan tagai Mary' a dingin privacy room koimah ah muzolo ngahzolo uh hi. A ngahzawhna mun sunsun uh zong gancingten ganvilna dinga alam suangbuuk taunuai gan tawlngakna mun peuh hizen hi. Nausuak ding hitaktak ta, siavuan lah omlo, midwives lah omlo. Nungak tacil neinu a dingin haksa mahmah kha ding hi. Judah ngeina ah nausuah laitak a pasal nangawn ii et ding kiphallo hilai sawnsawn hi. Siangtho Mary a nausuah laitakin kuateng tawh omkhawm hiam? Nupi tanei ngeite' suutsuut dingin ong siit ing.\n...Ganbukah tung uh a, a tacil ahi TA PASAL suakin, puan tawh tunin gan annekna kuang sungah a sial hi.\nHih santakah ka lungsim ong sukha mahmah ka khitui bang a luang kauhkauh khat om hi. Ih Pastor te khat ii thugenna pan hi. 'puan tawh tun' cih hi. Manglai ah 'swaddling clothes' ci hi. Laisiangtho hunlai-in khual a zinkhiat ding uh teh lampi lamkal ah migilo damiah tamlua mahmah hi. Migilo ten khualzin mite hingkhawi cih tamphalo hi, ci hi. Tuaman mahin Rabbi (Pastor) ten pawlpimite kiangah khual nazin uh ciangin lamkal ah ong ki that kha leh naluang tunna dinguh puan puakbeh hamtang un ci-in vaikhak hamtang hi, ci hi. Ih Topa Zeisu kitunna puan 'swaddling clothes' tua a puakbeh uh 'puan' hihtuak zen hi. Tuhun a naungek nei dingte kigindan a naungek silhding tending puan tuazah cih banga kigingzokeei na hihtuak lo hi. Siangtho Mary in ih Topa Zeisu a suahkhiat cilin a ngapngap a, amah kia a gamtangtang hizen hi. Ahuh ding akhoi ding kuamah omlo, kuaman ompihlo hizen hi. Gentheilua akisakha maitam? A thuumthuum a tautau kha maitam? Lungleng khuangai in a kapkap kha maitam? A TAPA bawngkuang sungah sial cileng, amah koi ah a lum tam. Ih Topa Zeisu a suahin a nu Mary, 'amah kia bek' hizen hi. Akiim ah kuamah dang omlo hi.\nHihte bel Mary' a dinga ka ngaihsutsak mawkmawk hi. Mary in na tuaci lungkham ngaihsut thei/ ngaihsun lo thei. Mary kam pan uplah muanlahna them cik zong kiza ngeilo hi. Eite zong Christian ih hi hi. Zeisu ih up hangin lungkham sinkham, lunglen hagawina te pan kipeng tuanlo hi. Hih bangin (Late 13) ih thuak laitak phawkding I pi Mary ong kikoihsak hi. Mary zong nausuak ding gimna a neihlai takin a-mah-kia-bek-mah ahimaw. Lungnem dingin tuatleng lungneu mahmah kha ding hi. Topa, Topa aw, koilai ah om nahi hiam? Bangdingin kei hong nungngat nahiam?\nTua laitaklian mahin Pasian ong pai-in nalamdang lianpi ong bawl a, Zeisu Khazih, eite Gumpa, ong suaksak ahi hi.\nLungleng khuangai a ih omlaitak, hong hehnem ding kuamah ih lametloh laitak, vantunglam nga a ih khuadakdak laitak, I pi Mary nuntakna te lungngaih pih kik zelzel ni.....\nA thumna ah meigong Anna thu Luke in ong genbeh hi. Anna pen Hannah, thunget hat mahmah Samuel' nu, pan kiguizuih suksuk min ahi hi. Akhiatna pen 'grace' hi. 'Grace' mangmin nei mawkmawk ten amin bulpi uh a theih dinguh kilawm hi. Anna pen a khangham mahmah kamsang numei khat ahi hi. A tunga tegel sangin teekzaw phial ding hi. A pasal neihin kum x+kiten kum 7+ meigong kum 84=kum 100+ cih peuhmah hikha ding hi. A pasal in sihsan baih ahih manin neihlelam sumlepaai nei vevalua khollo ding uh hi. Topa Zeisu pholhkhiat meigong dangkasan pya 2 nei nu phawktek ding hihang. Aneih zahzah uh Pasian a piakhia ngamte ahi uh hi. Anna zong aneih khempeuh tawh biakinn ong tung hi. Ama neih bang hiam? 1. Biakinn nusia ngeilo, 2. a sun a zanin Pasian biabia, 3. antangin thu ngengen. Aneu 38. Zeisu biakinn ah a ki-ap hun laitakin Anna kamsangnu hong pai-in Pasian tungahlungdamna ko a, Jerusalem a suahtakna ding lamenin a ngak mi khempeuh tungah hih naungek thu a gen hi.\nAnna nuntakna sungah thangpai/khasiatna cih bang kimulo hi. Midangte' adingin thungen tawntungin, Pasian phatin, Pasian' tungah lungdamko a, midangte tha piapia hi. Meigong ingh, tekta ingh, bang ingh..cilo-in biakinn ah kikhawm khawmin, antangin thungen ngenin, Pasian a biak biakna hangin a tawp na ah asuan bangin agah aneek ahi Pasian tungah 'lungdamkohna' KHA ANN ong la ta hi.\nlungdambawl lapa ong khahkhia ning ka cih hiven, ki click mankei mawk ei!\nElizabeth, Mary leh Anna, Zeisu suah a alungdam numei mipil thum


url: =Guahtui ah kingak hun hinawn lo :: ZOMI DAILY\nposted on 14 March 2016 at 4:59 pm Lomkholna: News, Zomi\nLokhawh singpuak tawh nekzong hinawn lo khangthak Zomite, i buhlak ding zah guahtui ah kinga nawnlo cih agen nuam ka hihi. Nidang in ipu ipa te’n singtang-lo kho in buh nasuan uh aa, guahtui atam leh buhtam na ngah uhi. Bangzah ta in ahanciam uh hang in guahtui tawm leh ann gina lo ahihman in bangmah hih thei tuanlo uhi. Guahtui pen amau hihtheihna ah kinga lo ahihman hi.\nTuhun ciang in ilawhcinna ding leh ihauh na ding guahtui ah kinga nawn lo hi. I hanciamna zahzah ingah hun hita hi. I theihsa tek ahi Bill Gates kammal “Mizawng aa napian pen nang khialhna hilo aa, mizawng in nasih leh nang khialh na ahihi” cihpen dik mahmah hi. Hibang hunthak sung ah mizawng leh mi lawhsam aa i om detkeei leh guahtui gina lo lah kici thei nawnlo ding aa, i paulap ding ong tawm hiaihiai ta ding hi.\nKei pilna neilo, siamna lah neilo nacih zenzen leh lawhsapna leh zawnna in hong thukim lua kisa hong nusia lo ding hi. I Zogam ah kumpi gina lo lua ahihman in sak leh khang ah bawng-ek denkeek bang in iki thehthang aa, Pasian hehpihna tawh gamdang tung khempeuh tu ciangciang nasep neilo kitawm mahmah hi. A tawlnga ahih kei buang leh.\nPilna neilo nahih phial leh zong sumkhol dan kisin ding poimawh hi. Sum bel kisim thei tek buang sam hiven. Zawnna leh sum leh pai haksatna pen Zomi ten mimal hanciamna tawh i taisan hun mahmah ta hi. Hih tebel i minam makai te khawng tawh kisai deksuai lo hi.\nKei zong anei hetlo innkuan sung pan khangkhia kahih manin katel mahmah hi. Innkuan ki itna bel athupi pen himah, sum leh paai nei in ki it laileng nuam zaw kasa hi. Lungkham veve sum neilo aa lungkham sang in sum tawmkhat mah keem aa lungkham pen nuam zaw tham hi. Na sumngah sunsun zangh bei tawmtawm in sum deih aa na phunphun leh mi lawhsam taktak nasuak ding hi. Sum pen it ding hi. Manpha sak ding hi aa, deih ngaungau ding ahihi.\n‘Pasian zia hikei, sumdeih na pen dawimangpa nasep na hi’ nacih zenzen leh, sum neilo aa na cihmawh ciang in Pasian kiang mah ah nangen veleh. Pasian in sum tampi neih ding hong khaam hetlo hi. Siangtho tak aa nangah ahih nakleh. Leitung ah Pasian nasem, Pasian mizat mihau tampi om hi. I zatkhialh loh ding athupi hilel hi. Sum leh paai haksatna, zawn leh ngau na pan a taikhia zo taktak ding in Pasian in laisim mimal kim thupha hong pia hen. Lian Zomi\nPrevious: US gamsung khualzinna pawlkhat – 72\nNext: A gah lo thei kung peuh i bang kha hiam?


url: =Manchester ah Suicide Bomb asukhampa British Police te’n pulak khiata :: ZOMI DAILY\nposted on 24 May 2017 at 2:49 pm Lomkholna: News, Sawltak, World\nManchester Arena ah Suicide Bomb asukham pen Salman Abedi kici minnei khat ahihlam British Police te’n Tuesday ni in genkhiata uhhi. Tuapa pen kum 22 aphakhin khat ahihi.\nHih Suicide Bomb asukhampa pen Fallowfield, South Manchester sung aom innsung khatpan in Police te’n amatkhiat uh ahihlam Greater Manchester Police’s Chief Constable Ian Hopkins in Media Briefing abawlna ah genkhia hi.\nAhi zongin hih migilopa thutawh kisai in bangmah genbeh kicianna neinailo a, Coroner inzong Formal tawkin genna neinailo cihi. Hih Suicide Bomb sukhampa pen amahguak hiam, ahih keileh kuatawh kipawlhiam cih aki kansan laitak ahihi.\nIS te’n ahihleh hihpen amau ii gamtatna hi ci’n pulakkhia uh a, adangzong buaina ka piangsak laiding uh ci’n mipi lauthawngsak uhhi.\nManchester Attack hangin asi pen mi 22 tak hi a, tuaban ah aliamzong akigawm in mi 59 tak phatota hi. Asi te lakah naupangno kum 8 aphakhinpan khatzong kihel a, tualo adang naupangno 12 zong aliamlak ah kihel uh cih kiza hi. ZD Sawltak #zomidaily\nPrevious: Vondeih Kep Ding – 114 (Dimno’ Pa)\nNext: High School sangnaupang khat naupaai ahih manin Graduation Ceremony ah kihel khaloding\nUSA gam President kitel na ding vai ~ Zuasiam


url: =Sinna 13: Rome ah Khualzinna - Zomi Adventist Innkuan\nROME AH KHUALZINNA\nTukal sung sim dingte: Sawltak 27, 28; Rom 1:18-20.\nLAI SIANGTHO BULPHUH: “Paul aw laukei in. Caesar mai ah thu kisit in na ding pelmawh ding hi.” (Sawltak 27:24, ZIV).\nRome khua ah Paul ahawh nop sawt mahmah hi ta leh Jerusalem ah a kimatna in na khempeuh khel mang hi. Jew ngeina tawh kisai a Jerusalem pawlpi makai te genna thu a mang na hangin kum nga phial Rome te khumcipna thuak hi. Hih kikhelna in a nasepna ding geelna nakpi tak susia hi.\nHih nawngkaisakna te om mah ta leh, Rome khua ah Ama thu teci a pang teitei na ding thu Jesu mahmah in kamciam pia khin hi (Sawl. 23:11). Pasian deihbang i cinzawh loh phial hang, Pasian in hunpha hong pia kik zel hi. Eite sepna hangin i thuak dingte pan in bel hong pengsak tuanlo hi. Rome ah thongkia mi a Paul kipaipih bek hilo in, pai ding a lametna leh a ut na Spain ah a paina thu Lai Siangtho matlap omlo hi (Sawl. 15:24).A thongkiat masak na pan in a kikhah khiat khit a sawtlo in A.D. 67 kum in Nero kumpipa khut sungah upna hangin thahna a thuak dingin a kiman kik ding hi ta hi (2 Tim. 4:6-8).\nRome khua ah Paul tung mah hi. Kumpilianpa (em-peror) mai ah thusitna thuak dingin thonginn sungah a om sungin, kol kibulh mah ta se leh thugen veve a (Eph. 6:20, Phil. 1:13), ama kiangah pai khempeuh tungah a dal omlo in thuhilh hi (Sawl. 28:30, 31). Caesar innkuanpih te nangawn tungah thuhilh hi (Phil. 4:22).\nTEMBAW TAWH ROME ZUAN\nCaesarea ah kum nih bang a kikhumcip khit ciangin (Sawl. 24:27) Rome ah Paul a kipuak ding hi ta hi. A lai-at kammal zat te et ciangin Italy zuan a tembaw tawh pai na ah Luke in Paul zui a(Sawl. 27:1-28:6), a dang Christian khat mah ahi Aristarchus zong amau tawh paikhawm hi (Sawl. 27:2).A dang a kipulaak mi khat in thongkia te a ki-apna Rome galkap zakhat ukpa Julius zong kihel hi (Sawl. 27:1).\nAmaute a paikhiat un khuakhal beikuan hi ta hi. Sawltak 27:9 sunga Antan a cih pen Sian Suahpawi a gen hi a, October kha lang khit ahi hi. Phalbi khua hun hangin, November leh March kha kikal sung Mediterranean tuipi ah khualzin ding kipelh den hi. Ahi zongin, tu tung ahih leh, a kipat a kipan haksatna tampi tuak pah in sawtpi a pai khit uh ciangin Crete tuikhulh tunga Van Siang kici mun tung uh hi (Sawl. 27:8).\nSawltak 27:9-12 sim in. Van Siang ah a om sung, Paul in koi bangin thusai a, a thusaina koi bangin kidawng hiam?\nPaul vauhilhna kuamah in thudon lo in nitumna lam maawnh ding khensat uh a, phalbi sung muanhuai tak a om theihna ding uh tua lai pan tai 40 kiim kigamlatna Phoenix lam zuan uh hi. Kamsiatna tawh, khuahun kikhel vatna hangin huihpi lian hong nung a tembaw nasem te in tembaw kemcing zo nawnlo in huih puak na lam zui in leitaw-nitumna lam zuan in leitang panin kigam la semsem uh hi. A sawtlo in tembaw a zang tuamna dingin tembaw puak vante tuipi sungah paikhiat ding hong kul ta hi. Ni tampi sung nitang mulo in mailam gamla pi kimu theilo a, guahpi leh huihpi kithuah gawp ahih manin amaute gim in tawl mahmah ta uh ahih manun, “suahtak zawhna ding lamet beita uh hi” (Sawl. 27:20).\nSawltak 27:21-26 sim in. A nihvei na Paul in bang amaute tungah bang gen hiam?\nKamsanna tawh, Pasian tung pan a ngah thu tembaw nasem te kiang Paul in gen hi. Lungkiatna ding leh thanemna ding thu omlo hi. Lauhuaina leh supna om lai ding a, ahi zongin a vek un suakta ding uh hi.\nPaul bang a citak leh ki-ap mahmah Topa nasem khat in banghangin hihzah ta thuak se hiam? Paul thuakna pan in bang hilhlak ngah thei i hiam?\nA nihvei na mite tungah a thugenna ah, tembaw bek kisia in a tunga tuang mite khempeuh (Sawl. 27:37) sihna manna omlo in a suahtakna ding uh Paul in kipgen hi (Sawl. 27:22). Ni 14 khit ciangin, sawltakpa thugen tangthu hi. Huihpi nasia mahmah in tembaw kikem zolo hi mah leh, tuihual in tuinawl suangte a seemna aw za uh hiam, tembaw nasemte in leitang naita cih thei hi(Sawl. 27:27). Suangtawh kitaih khak ding lau ahih manun tuithukna a teh zel khit uh ciangin tembaw hatna akhiap theihna ding un tembaw nung lam pan sikkip li khia uh a, zingsang khuavak na ding amau pasian uh tungah nakpi tak in thu ngen uh hi (Sawl. 27:28, 29).\nSawltak 27:30-34 sim in. Hih tangthu sungah eite a ding bang hilhlak om hiam?\nKhualzin kipat lam in zakhat-ukpa in Paul hoihtak in bawl hi mah leh tuipi tung khualzinna tawh kisai a khensatna te muanna ding thukip mulo hi. Ahi zongin, kal nih khit ciangin, nate hong kilamdang hi. Tembaw siatna ding tawh kisai a genkholhna hangin zakhat-ukpa zahtak pimuhna Paul in ngah ta hi (Sawl. 27:21-26).\nTembaw tunga tuang mite kiang an anek na ding un Paul in kun hi. Tua hi kei leh, tuipeek in tui nawl a tun theihna dinguh tha neilo ding uh hi. Eite vaipuak sep ding pan in pengna dingin Pasian in hong huh den tawntung khollo hi. “Amaute suahtakna ding Pasian kamciam leh tua bang ngah theihna ding amau ngiat hanciamna kilekkim takin hih tangthu ah kimu thei hi.” – David J. Williams, Acts (Grand Rapids: Baker, 1990), laimai, 438.\nKhua a vak ciangin, tembaw nasem te in sehtaak mu uh a tua lai ah tembaw khawl sak sawm uh hi. Ahi zongin sehtaak tungzo lo uh hi. Sehtaak kho khat phu kha in leitungah kinga cip ahih manin tuihual in tembaw sattam gawp hi. Galkapte in thongkia te tuipek in a suahtak khak ding uh dalna in thah sawm uh a, ahi zongin Paul hangin zakhat-ukpa in kham hi. A tawpna ah, Pasian kamciamsa om bangin, nuntakna khat bek mangthang lo hi.\nPaul suahtaksak nop manin thongkia te thahloh ding kikham zah dong dingin Paul teci leh a nunzia in bangzah in vanglian cih thu in bang hong hilh hiam?\nTui gei ah a suahtak khit uh ciangin tua lai lai pen Mediterranean tuipi laizang, Sicily leitaw lam a om tuikhulhneu Malta ahih lam thei pan uh hi. Kal nih sung bang tuipi tungah huih nun na lamlam ah kiseem in a om sung Crete a om Van Siang a cihna panin tuipi tung a khualzinna teng uh tai 475 bang pha hi. A khualzin uh a zop kik theihna dingun kha thum sung bang tua lai ah a ngak uh kul hi (Sawl. 28:11).\nSawltak 28:1-10 sim in. Malta tuikulh a tun uh ciangin Paul tungah bang thu piang a koi bangin Pasian in amah zang hiam?\nMalta tuikhulh a om mite thunuam mahmah uh aa, tuikawt in khua dam ahih manin Paul leh a tuanpih te khua alum theihna dingin mei cihsak uh hi. Hih hun in Malta khuahun pen a lumna 50° F (10° C) sangin lum zawlo hi.\nGul vai a thupiang hangin Malta mite in Paul thu lunglut mahmah uh hi. A masa in, hih dawibia mite in gultukna pen pasian gawtna (daan piakna) in ngaihsun uh hi. Amaute in hih Paul pen tualthat khat hi in, tuipi sungpan a suahtak hangin pasiante (thutang leh phula ahi Greek nusian Dike) in man kha veve uh ci uh hi. Sawltakpa silo ahih manin tua ma lai a Lystra a thupiang bangin pasian hi ci leuleu uh hi (Sawl. 14:8-18). Luke in hong genloh hangin, hih thu piang hangin ana a sepsak Pasian a ding teci pan theihna dingin Paul in hunpha la hi leh kilawm hi.\nPublius in Malta a Rome kumpi gam-uk khat maw ahi kei leh tua lai a khuasung mite zahtak khat maw hi ngel hi. Bangbang hi ta leh, Paul leh a lawmte zintungsak in a omna ding mun a muh madong uh nithum sung tua lai ah hoihtak in zindo hi. Paul in Publius pa a damsakna hangin Malta mite lak ah cina te damsak na ding hunpha khat hong ngah hi.\nLuke ciaptehna ah, Malta panin Paul a paikhiat ciangin khat beek kikhel cih genna omlo hi.A genloh mawkmawk zong hi thei a, ahi zongin hih thu in leitungah eite nasepna in tuiphumna leh pawlpi phutna ding bek hilo in mite kisapna leh a haksatna te lunghimawh pihna cih hong lak hi. Tua in lungdamna thu nuntakpihna a hi hi (Sawl. 20:35 leh Titu 3:14 enkaak in).\nHih tuikulh mite in pasian thutangna tawh kisai a theihna uh bangzah in lamdang hiam? Tua bang theihna koi bang hong pai hiam? Rom. 1:18-20 en in.\nROME AH PAUL TUNG TAKTAK TA\nMalta ah kha thum sung a om khit ciangin, Paul leh a tonpih te in a khualzin uh zomkik thei ta hi (Sawl. 28:11). Puteoli, tuhun Naples sehtaak a om Puzzuoli, tung uh a, tua lai pan in Rome ah leilam tawh khualzin zom uh hi (Sawl. 28:11-16).\nRome ah Paul a paina thu kizel pah a, tua lai a om thu-um mite amah dawn dingin tai tampi khualzin uh hi. Rome ah khat vei beek a tun ngei nailoh hangin, sawltakpa in khualpi sungah naseppih, a kikhel thu-ummi, innkuan naihuai, leh amah a it lawm tampi nei khinzo hi (Rom. 16:3-16).Tembaw kisiatna hang leh thongkia khat ahihna tawh Appian Lampi ah thu-um te tawh kimuhna in lungsim la mahmah kha ding hi. Hih bangin a lawmte in amau itna leh donna alahna thu a muh ciangin Paul in Pasian tungah lungdam ko a, kumpilianpa mai ah thusitna a thuak dingin thakhauhtuam mahmah hi.\nA lai khakna ah Rome thukham tawh kizui in Paul in bangmah khialhna a neihlohna thu gelh kha ngel ding hi (Sawl. 25:26, 27; 26:31, 32). Thonginn leh galkap te omna ah ki omsak lo a, Rome ngeina bangin sikkol kibulh ahih teei hangin ama aituam inn sap in a om theihna in khialhna lianpi neilo ahihna hong lak hi (Saw. 28:30).\nSawltak 28:17-22 sim in. Rome a tun khit phet in Paul in bang hih hiam?\nKikhopna inn ah Paul a pai theihloh hangin, kikhawm dingin ama kiangah mite pai thei hi. Tua hi a, a tun zawh a sawtlo in, Jew te kiang thu a gen masak den bangin (Rom. 1:16)tua lai a om Jew makai te sawmkhawm aa, amawhlohna thu leh tua ma lai aa a septe, Israel te lametna thu ah lo buang akimatna in thudang ahihlohna gen hi (Sawl. 23:6, 24:15, 26:6-8). A geelna in lungdamna thu tangko theihna dingin mite tung pan muanna a ngah theihna dingin kihuutna hilo a, Jesu thawhkikna in Israel te tanglai lametna pi tangtunna ahih zia lahna ding hi zaw hi. Jerusalem panin bang mah thu zalo uh hih manun Paul thugen te ngai uh hi.\nSawltak 28:22 sim in. Hih hun in zong lungdamna thu a kilangpan zia hih thu in bang hong gen hiam?\nMidang te in eite upna hong langpan hangin koi bangin muanhuai den zo ding i hiam?\nLUNGDAMNA THU GUALZAWHNA\nA kiseh ni a tun ciangin, Paul gen lungdamna thu a ngai dingin Jew te tampi hong kikhawm uh hi (Sawl. 28:23).\nSawltak 28:24-31 sim in. Isaiah thubu a bulphuh-na ah Paul gennop bang hiam?\nIsaiah 6:9, 10 a bulphuhna in mite in Pasian thupuak a nial den ciangin amau tungah bang thupiang cih lahna a hi hi. Jew te pawlkhat in up uh hangin pawlkhat in umlo uh hi. Amau sungah kinialna lianpi om ahih manin, sawltakpa zong Gentile te kiang gen ding simloh tel ding dang neilo hi (Sawl. 13:46, 47; 18:6).\nAma inn-thong sung pan a paikhiat theihloh hangin, ama kiang ah a pai mi khempeuh tungah daltanna omlo in lungdamna thu hilh thei veve hi. Sawltak thubu a tawpna a kigelh thu in lungdamna thu gualzawhna bulphuh hi. Jew ahi a Rome thahatna ahi zongin lungdamna thu daltan zolo ding hi cih thu ahi hi.\nBanghangin Luke in hih bangin a laigelh tawpsak cih a kitelloh hangin, thongkhiatna panin Paul kikhah kik in nasep khualzinna khat nei lai a tua khit ciangin Rome ah matna thuak in thahna thuak hihna mundang ah kimu thei hi (2 Tim. 4:6-8). Luke gelhna mun pan et ciangin, Rome dong lungdamna thu a tunna in, lungdamna thu in “leimong dong tung khinta” kici thei hi (Sawl. 1:8).\n“Thumaanlo a akimat sung tawntung Paul lungduaina leh lungnop maitaina, a hangsanna leh upna te in thugen (sermon) hi den hi. Leitung lungsim bang a hilo ama lungsim in leitung neih ahilo a sangzaw vangliatna nei hi. Ama sepna etteh in, Christian tampi te in Paul kiangpan kilakhia mipi tungah lungdamna thupuak nasepna sem dingin nakpi tak in tawsawnte suak uh hi. Hih bangin sawltakpa huzaap in bei tuanlo a, a vangliatna leh a kizatna a kikhaktan tawh akibat hun, mite muhna ah bangmah sem thei nawnlo in a ngaihsut laitak in amah akipaisak lohna mun te ah Christ a ding lolai a buhlom te amah in kaikhawm khinta hi.” – Ellen G. White, The Acts of the Apostles, laimai, 464.\nPawlpi nasepna lampan en leng, Sawltak thubu ahih kei leh pawlpi nasepna in kizo nailo a, eite i vek in tua thu sungah a kihel te vive hi ta hi hang. Kum zalom tampi sungin a lunglut huai thu tampi kigelh khinzo a, pawlkhat te Pasian sawltak muanhuai te sisan tawh kigelh zo hi. Laigual behlap aa a at ding eite vaipuak hi ta a, a nunung pen lametna (eite lametna) leh nungzui te tungah zawh dinga Jesu in a piak sawlna i zawh dong i sem dinga tua ciangin “beina hong tung ding hi” (Matt. 24:14).\nNGAIHSUT BEH DING: “Pawlpi tungah vaipuak siangtho Christ in hong pia zo hi. Genzawhloh Christ hauhna ahi Pasian hehpihna gou, pawlpi mimal kim tungtawn in Pasian in leitung mite tungah puak ding ahi hi. Ama Kha leh Ama nunzia leitung mite tungah lah ding sangin Honpa in a lunggulh zawk om lo hi. Honpa itna mihing te tungtawn in a kilat ding sangin leitung in a kisap zawk na dang omlo hi. Christian biakna i vangliat zia Pasian in amau tungtawnin a kilat sakk theihna ding numei leh pasal te vantung khempeuh in ngak dimdem in om hi.” – Ellen G. White, The Acts of the Apostles, laimai, 600.\n“Mikhat sim in a septheih bangbang tawh Ama na asep theihna dingin pawlpi bup in nasepna ding lunggulhna a neih ding Pasian in a ngak zawh sawt ta hi. Inn ahi a pua lam ah ahi zonginPasian pawlpi mite in a kiseh amau vaipuak ciat a sep uh ciangin, leitung bup vauhilhsa hong suak dinga, hih leitungah vangliatna leh minthanna lianpi tawh Topa Jesu hong kumkik ta ding hi.” – laimai, 111.\n1. Rome ah a khualzin sung tawntung Paul in Pasian a upna Luke in koibangin hong lak hiam? Tua banga akip akho upna in midang te koi bangin sukha hiam?\n2. Bangbang a tuak zongin Paul in a upna leh a sepna nusia lo hi. Rome ah zong, a suahtakna kiciangtan ta seleh lungdam thu tangko veve hi. Mikhat peuh tungah lungdamna thu i tangkona ah lungkiat huai i tuah ciang bang hih ding i hiam?\n3. Rom. 1:14-15 sim in.Banghangin lungdamna thu gen ding leiba bangin Pau in ngaihsun hiam? Amah sangin eite tungah mawhpuak neuzaw hiam? Hih kammal ngaihsun in: “Christ a pulaak mi peuhpeuh in kha gupkhiat ding nasep bulpi hi ding hi. Pasian hong piak hehpihna, eite tungah hong tang khuavak, leh thutak (thumaan) i hoihna leh vangliatna hangin tua thu gen ding leitung mite tungah leiba nei te i hi hi.”– Ellen G. White,Testimonies for the Church, vol. 4, laimai, 53.\n4. Paul bulphuh Isaiah thubu sung simkik in. Hih thu in tu hun tawh koi bangin kituak hiam? Thutak tampi eite tungah hong kipia khin a, ahi zongin lungtang khauh in eite deihna leh lunggulhna te tawh kitukalh te ngailohna in kha lam bang lauhuaina te hong tun thei hiam?\n5. Paul tawh kol akibulh khawm galkappa dingin ki ngaihsun in. Nang tawh kikhih khawm mipa tungah bang mu dingin na ngaihsun hiam?\nPrev post Nungzuipite leh Nikhatni\nNext post Kammal Pawlkhat


url: =Dr. Chin Do Kham kiangpan kangah khanlawhna – Part 2 :: ZOMI DAILY\nposted on 15 July 2015 at 11:44 am Lomkholna: Article, Cindokham, FrancisKhampi\nNi Thumna :: July 24 2013- Dr. Do Kham le Mary Dal (Melbourne, Aussie) a teng Dr. Do Dal ii tanu tawh kithuah in UNHCR, KL zumpi ah 9am-11:30am dong ulian thupiteng tawh kimu uh hi. A manteh zum mai pan in ka na dawntuah lian in a hotel ah kiciah kik uhhi. Tuapan in KL sungah om makaai pawlkhat a hi, ZAM pan Lutangpi Tg. Hau Suan Khai, Lutangpi-huh Pa Kam Khan Mung, Vangil kemcing Pa Divid Mungno le Sumkeem Pa Joseph Kamsang, ZRC pan Lutangpi-huh Pa Thang En Hen le thuvaanpi Tg. Kai Sian Pau @ Paupi, Tonzang Lawm pan Lutangpi-huh Pa Tawnlek le Tg. Lalpi hihteng tawh sun ankuang umkhopna kanei uhhi. Hih sun an pen ZAM pan citpiakna a hihman in hotel an ne ka hih uhhang hongpia pen Malaysia Zomi bup aitang in hong kiluikhia ankuang a hihman in limphadiak le ka lungdam phadiak lai sawnsawn hi.\nZomi ading phattuamna nading UNHCR zumpi ah Dr. Do Kham in vagenteng pen a nuaiteng hi. A ma genna ah;\nKa va kimuhpih teng: UNHCR-Malaysia aa tu laitak a lian pen pa Mr. M Nissa, Senior Protection Officer Mr. Gonzaga leh IOM Senior Operation Officer Mr. Ogul, te ban ah UNHCR pan Community Development aa sem Ms. Brittocia leh Ms. Joanne cih te tawh nai 2 leh a lang sung holim na ka nei thei uh hi. Officer dang te zong va sam uh aa, khual zin leh a pua lam aa vak cih teng tawh a dang te hong kihel thei lo uh hi.\nA masa in, GZA General Secretary ka hih na leh Zomi te thu a tom in genna– keileh kei ki pulak na nei masa ing.\nTua khit ciang, UNHCR tungah lungdam kohna:\n(1) Tu ciangciang Zomi tampi tak gam 3 na ah hong puaksak na uh lungdam kohna,\n(2) Zomi damlo te zato kahna leh kibawl na tampi hong huhsak na uh lungdam kohna,\n(3) Thong kia tampi te UNHCR in hong tat khiatsak na uh lungdam kohna, leh\n(4) Refugee naupang tampi te lai hilh nading hong vaihawm sak na hong huh na uh lungdam kohna cihte nei masa ing.\nTua ban ah, nung lam deuh aa KL sung ah, lutuam biak na bia pawl leh milim bia te ki tot ki thah na hang in, a kisai lo pi aa Zomi te in mi khutlum tawh a thuak khak ding uh patauh na thu ka pulak hi.\nHi bang aa a patauh huai dinmun ah om uh a hih man in, UN card ngahsa kawlgam mi khempeuh, a deuhdeuh in Zomi te gam 3 na ah a manlang aa hong puak sak mengmeng nading uh ci in nget na ka pulak hi.\nUN Card ngahsa te bek hilo in, a ngah nailo tul tampi te zong Malaysia aa a nuntak na uh haksa leh lau huai a hih man in a manlang thei pen aa UN Card hong piaksak zawh nading uh deihna thu pulak na zong ka nei hi.\n1). Tun Kawlgam kumpi hong kikhel mahmah ta a hih man in, kawlgam mi te UNHCR card piak na tawh kisai policy a kikhel ah om hiam? cih thu kadot leh, Tu ciangciang policy kikhelna om nailo hi cih tawh hong dawng uh hi.\n2). Tua a hih leh, card ngah nailo te na lakbeh baih ding uh hiam ci aa ka dot leh, Fund ki ngak lai hi. Fund om dan zui in ki khensat thei pan in teh cih tawh hong dawng uh hi.\n3). Card ngahsa tul tampi om lai ci leng, card ngahsa teng a vekpi in gam 3 na a ki puak khin taktak ding hiam? cih ka dot leh, pawl khat kipuak in cin, a vekpi in kipuak khin lo kha ding hi. A hizong in US kumpi makaih na tawh P2 Group resettlement program a kibawl August 17, 2010 ciangciang aa card a kipia teng bel ki pai suaksak hamtang ding hi.\nLeitung gam tuamtuam gam 3 na aa a kipuak khempeuh ii 80% pen USA ah a kipuak a hihi ci uh hi.\nMalaysia UNHCR zum pan kum khat in mi 10,000 (tul sawm) gam 3 na ah a kipuak hi in, a sum lah kicing lo, zum nasem zong kicing lo ka hih man un, kum khat in tua zah kan ki paisak zolo hi hong ci hi.\n4). Tua ah omlai teng, a pai ma in kawlgam hong hoih mahmah man leh, a vekpi in na paisak lai veve ding uh hiam? ci aa ka dot leh, Kawlgam hong hoih taktak aa leh … a ciah nuam te a ciah na ding un han thawn ding hi ung. UN card ngah sa a hih hang, na UN card uh gam 3 pai nading in kizang thei nonlo ding hi cih ki tangko ding hi. Gam tuam tuam ah zong, a gam uh hong hoih kik mahmah ciang in tua dan aa a ki sep na gam tampi om khin hi ci uh hi. (Kawlhgam mite tawh kisai tua dan khensat na om nailo hi. A thu paizia hong gen na uh a hihi)\nGen teh na in, Indonesia gam pan Malaysia a pai Ace pan refugee te bang, a gam uh hong hoih ciang, tampi ciah kik uh aa, a ciah nuam nonlo te, Malaysia kumpi leh UNHCR ki thukim na tawh Malaysia ah WORK PERMIT (nasep theihna phalna) pia aa om theih nading ki vai hawm sak hi. A hi zong in, hi bang dan ciang in, a hun hun aa ki vai hawm hi in, mailam aa ding ki gen khol thei lian lo hi cih tawh hong dawng uh hi.\nLung Hihmawh na Pulak na leh Deih Ngetna:\nA beisa hun in, Zo pau tawh kam phen deih zah in kicing ngeilo a hih man in, Zomi kam phen hong behlap sak zawh nading uh ka gen hi.\nGam 3 na len khiat kuan ciang aa thusin sakna (tentan piakna) ah Zo lai ngiat tawh hong bawlsak nading uh zong lunggulh na ka pulak hi.\nTua ban ah, a beisa hun in, Zomi a hilo pawl khat in Zo pau tawh kam phen uh aa, Zo pau siam tatak lo uh a hih man in, a man/dik phalo aa kam kiphen sak pawl khat om a hih man in ka lung hih mawh na limtak in ka pulak hi.\nKipawlna tuamtuam nuai ah a om hang un, Zomi (khua pau nam tuamtuam a zang Zomi te) tampi te in paudang thei lo in ko pianpih pau a hi Zo Pau bek mah pau thei uh a hih man in, tua te aa ding ko pau lian bek mah tawh kamphen kician tak aa a sem thei ding mi a kicin ding a thupitna leh USA gam aa Immigration Court khawng ah, a mau tel chindokhammahmah tawh kam phen ding a om kei leh tel mello loh pau tawh thusit ngeilo uh hi cih zong ka pulak hi.\nRSC Call Center (Phone tawh thudot theih na) line sam leng, computer in, pau nam 3 tawh hong dawng hi. English, Lai, Burmese … mek in cih tawh hong kidawng a hih man in, tua teng khat zong a theilo Zomi tul tampi om a hih man in, Zo Pau zong hong behlap sak un cih zong ka gen hi.\nPawl khat a min kibang om a hih man in, a nih un a vai uh a kum aa sim ziakai thei cih thu za ing. Tua bang a om leh a min man te in a mau mawhna omlo pi aa ziakai lawh uh a hih man in, a thu a ki tel theih khit ciang, a min man nei tatak te a man lang thei pen aa na vaihawm sak ding uh kisam ding hi cih zong gen ing. A mau zong hoih sa uh hi.\nKa lim gen beh thu khat ah: Zomi pawl khat a ki interview ciang in, ka minam min ZOMI hi ci na pi in, kamphen pawlkhat leh ah interview officer te in a mau cih bang in computer ah khumsak lo in, Chin or Tedim cih tawh khumsak hi cih thu za ing. Tua dan pen UN te ii sepding in a kilawm hetlo thu hi. Mihing khat in ka minam min tua hi a cih leh a mau cih bangbang aa ki khumsak ding hi cih Washington DC aa Refugee Resetlement aa a lianpen te in kei tung ah hong gen uh hi. Tu aa kipan thuman tak aa record a kibawl nading in limtak in na mite uh na gen un, ken zong follow-up hong bawl toto ding hing cih vai khak ing. A mau zong a maisuah dan uh nuam sa pha kei.\nHibang thu te ka gen ciang in, Zomi a kici lo te, Zomi a hilo te gal bawl ding, mudah ding a ci ka hi peuhmah kei hi. Ei hihna din mun midang te in zong hong telpih aa, ei leh ei ih ki cih bang aa hong cihpih ding uh ka thupi gennop na a hihi. Nampi lungsim nei in, Zomi te ih it bang mah in mi namdang te zong it in, a mau aa ding zong ih deihsak ding pen Christian lungsim a hihi. A hi zong in, a hilo pi aa hong ki nem niam ding zong kiphal tuan lo hi hang.\nSun an nek khitciang in Subang airport ah Singapore paiding in Zomi makaai pawlkhat in teksi nih tawh Zomi hong deihsak le thu le la khempeuh ah hongvansak GZA thuvaanpi Dr. Chin Do Kham ka va kha uhhi.\nKhanlawhna ka cihciang in a omsa tungah zatsiam nading khanlawhna hi. Ih minam makaaite pahtawi in ei minautaang teng in thapia, lamsang leng ih makaai te koikoi ah guaksuak ngeiloding hihang cih khanlawhna kangah hi.\nMinam ading nasem takpi te panpih in, thapia ciat leng Zomi cihpen mi nuai ah a omding a Siansiam hi zenzenlo hihang. Ei le ei kithutuak nailo-deuh le ngimna tupna, muhdan te kibang nailo-deuh, khat le khat kitheihpihlo, ki awlmawhsaklo cih virus in hong susia hi tadih phot lai.\nKhat le khat ki thupi bawl in, ki lamsang in, kizataak hileng a piangtheilo omloding hi. Tua virus a sisak/thatlum/beisak ding pen ei mimal khatciat ii mawhpuak a hihman in mimal khatciat ii hihzawhding lah hipah sam nailo a hihman in, Zomite kipumkhatna bek a satmaai zobekding a hihlam angpomciat in hanlungciam khangto diam!\nPrevious: Thupulakna: ZIUSA 2015 Kumcin Khawmpi Lawhcing Takin Kibawlzo\nNext: Puuksakna tawh kisai theihhuai thu ~ Rev. Fr. Damian Dal


url: =LESSON 13 SEP. 21 – 27 MI ADING NASEM PAWLPI ~ MUC\nLESSON 13 SEP. 21 – 27 MI ADING NASEM PAWLPI\nLESSON 13 SEP. 21 – 27\nMI ADING NASEM PAWLPI\nTu Kaal Sung Sim Ding: 2Kor. 2: 14 – 16; Pai. 32: 1-12; 1Pet. 2: 12; Phil. 2: 15; Eph. 2: 19; Heb. 10: 23 – 25\nKAMNGAH: “Lametna thu tawh kipawl i man’nate sawisak lo-in lenkip ni. Bang hang hiam cihleh thuciamna a koihpa in thuman mi ahi hi. Tua tham lo-in, itna lungsim neih nading ahi zongin, a pha-a gamtat nadingin kihansuahna ding ahi zongin, khat leh khat kidom ni.” Heb.10:23,24.\nHotkhiatna thu tangko nasep kizawh nadingin thu-um mite kipawlkhopna neu ngaihsut khak ding hi lo hi. A man lo-in nasepna, zawnna cihte tawh kisai thute kimkhat i pulaak khin hi. Pawlpi in hih nasep-ah na lianpi sem thei hi; kim le paam tungah huzaap lianpi nei hi. Kipawlna thu tuamtuamte tawh buai-in kipawl khopna mungtup, ngimna cihte hangin Pasian in pawlpi a hong koihna a hang thute kiphawk kha lo thei hi. Pawlpi in kimlepaam a om cimawh, dongtuakte kin ding kisam hi. Khrih in tua bang mite ading nasem ahihleh eite in zong i sep ding ahi hi. Pelh lo-in hotkhiatna thu pulaak ding hi a, tua kawm-in cimawh, gentheite, nek ding nei lote, silh ding nei lote huh ding kisam hi.\nThu-um mite kipawlna pawlpi, Khrih pumpi in masuan nei hi (1Kor. 12: 12 – 20). Jesuh ettehin a kalsuan ding pawlpi hi. Jesuh mah bangin thu-um mite in zong, cimawhte kiangah va pai, huh, amau phattuam nading nasem ding kisam hi. Jesuh khut leh khe i hi hi.\nSawltak Bu sungah thu-um mi masate in minam, pau nam tuamtek ahih hangun, khat le khat kipanpih, kihuh uh hi. Namdangte kiangah hotkhiatna thu tangko khawm uh hi. Cimawhte huh ciat uh hi. Pawl sungah tua bangin nungta khawm uh hi.\nJesuh thugentehna ci le khuavak banah Paul in pawlpi nasepzia thugentehna tuamtuam tawh pulaak hi. Thu-um mite a hing, a nungta biakpiakna tawh genteh hi (Rom. 12:1); Khrih pumpi (1Kor. 12:12 – 20); palaai/sawltak (2Kor. 5: 18 – 20); gim namtui (2Kor. 2: 14 – 16). Leitung in siatna tawh kidim hi mah taleh, pawlpi kigentehnate in Pasian gam tawh kisai nunzia, nasepna khempeuh limcing hi.\nPawlpi limciinnate lak pan in koi limciinna in na lungsim hong zo hiam? Bang limciinna in Pasian gam thu theihtelna hong neisak penpen hiam? Banghang hi ding hiam? ___________________________________________________ ___________________________________________________\nPawlpi limciinna khat ciat in khiatna nei tek hi. Amau hoihna siksanin Pasian in hong sang hi lo-in amaute adingin Khrih hong sihna Pasian in santhamcingsa-in a sanciangin, Pasian hong itna leh hong hehpihna kiplet a, sihna natna dim kimlepaamte adingin noptuamna, phattuamna a piangsak uh hi. Tua banah Pasian hong itna sungah zungkha semsem ding kisam hi. Bang hang hiam cihleh Pasian hong itna leh a hong hehpihna in Pasian gam leh Ama deihna hi-in, tua bangin itna leh hehpihna i neih ciangin, tuhunin zong Pasian gam sung nuntak kipatna, Pasian gam ama lep-a a nungta i hi hi.\nLeitung gam khat le khat kizop nadingin gam palaai leh zum inn (embassy) a kisam thu hi. Tua bang mahin tawntung Pasian gam tawh kizom a, tua gam i muh, i ngaihsut nadingin tu-in tua tawntung gam, siatna omlohna gam in i sungah hong om thei hi. Mite tungah itna leh hehpihna i neih ciangin Khrih palaai, Ama tangin nasemte i hi ding a, Ama hong itna leh a hong hehpihna in mimal, pawl sung leh kimlepaamte tungah kilang ding hi.\n2Kor. 2: 16 sim in. Koi bangin sihna gimnam, hinna gimnamtui kibang lo hiam? Koi zaw manawhin i nunga hiam?\nMONDAY Sep. 23\nA Cianlai Nasem\nMang. 12: 17 sungah Lai Siangtho genkholh bangin kua mi in a beibang, a cianlai mite hi ding hi, cih hong hilh hi. Numei suan a cianlai-te in Pasian thupiakte leh Jesuh Khrih teci panna lenkip uh hi (Mang. 14:12). Lai Siangtho sungah a khang a khangin a cianlai thuman a len Pasian mite kimu thei hi. A cianlai mite in hehpih itna tawh cimawh dongtuakte kitangsapna huh uh hi.\nMoses thu ngaihsun lehang (Pai. 32: 1-14), Moses leh Mang. 12: 17 sung a numei suan a omlaite (a cianlai) bang siksanin kibatna nei hiam?\nPasian in Israelte tungah a hehna a pulaak-in, Abraham tungah a piak kamciamte susia-in, amaute kisia maimang ding hi, ci-in vauhilh hi. Tua kamciam in Moses leh a innkuanpihte in nam lianpi, gam lianpi khatin a bawl ding kamciam hi (Pai. 32: 10).\nAhi zongin Moses in Pasian in tua bangin a pulaak ciangin hangtakin Pasian tawh kinial a, tua bangin Pasian in a kamciam susia hileh mite in Pasian in thuman lo, ciampel hi ding hi, ci-in pulaak hi (Pai. 32: 11- 13). Moses in amah mah kipia-in a mipihte adingin Pasian mai-ah mawhthuum hi.\nMoses in a mipihte sehnel gam sungah a makaihna-ah hamsatna tampi thuak hi. Eygpt pan a paikhiat pih a kipan amaute in Moses tung phun tawntung uh hi. Tua bangin mipite mawhna, phunphunna hangun Moses in Pasian tungah “amaute mawhna na maisak kei dingleh nuntakna laibu sung pan ka min hemkhia in,” ci-in pulaak hi (Pai. 32: 32). Moses in ama tonpih mihonpite’n hotkhiatna ding ahih nakleh ama nuntakna a beimang zongin pha mawhsa lo hi. Eite etteh takcing kipumpiakna hi. Kilawmlo hi mah taleh uh, amaute adingin mawhthuumsak hi. Moses nunzia in hotkhiatna hong piankhiatna limcing hi.\n“Moses in Israelte ading a thuumsakna-in a meidawi-na khempeuh bei-in, Pasian a muanna, a itna in na lianpi tampi sem hi. Topa in Moses thuumna za-in, deihsakna tawh a mipihte ading a nget pia hi. Pasian in a nasem Moses thumanna pulaak hi; a cihtakna sittel a, a mawh, a khial, a lungdam thei lo Israelte a itna leh Moses in zia-et a thuakzawhna pulaak hi. Moses in ama nopsak nading sangin, Pasian teelsa a mipihte nopsak nading masak zaw hi. Eygpt gam makai minthang hih ding sangin a mipihte tawh nungta khawm ding manpha-sa zaw hi. Pasian in Moses a cihtakna, a thumanna, ngeentelna, lungsim siantho-nate tawh lungkim hi. Moses in a mipihte Kamciam Gamah makaih dingin, a citak tuucing leh makai dingin Pasian in muanna tawh sawl hi.” Ellen G. White, Patriarchs and Prophets, 319.\nA khial, a lehtat mite tawh kizopzia ding, amaute tungah lungsim puakzia ding bang hong hilh hiam?\nTUESDAY Sep. 24\nA Mangthangte Honkhia\nPawlpi nasep kikupnate ah khat veivei ciangin hotkhiat nasep (gospel work) leh khua le tui puah nasep (social work), teci panna leh mi huh nasep, thuman leh Pasian thu hilhna (evangelism) tuamkhen ding kibuai-pih hi. Ahi zongin a thupai-zia theitel-in, Jesuh nasep ngaihsun hi lehang, tua bangin telkhialh, buaipih ding hi lo hi. Bang hang hiam cihleh hotkhiat nasep leh khua sung, kimlepaam puah nasep in a tonkhawm ding hi.\nEllen G. White laigelhte sung pan a kithei mahmah khat in “Christ nasepzia bek in mite tungah hotkhiat nasep hong zawh pih ding hi. Honpa in mite hoih nading deihin mi tawh hong nungta-khawm hi. Khrih in mihing a hong itna hong lak hi; mihing kitangsapte hong pia hi; mihing in amah muangngam hi. Tua khitteh “ka nung hong zui in,” ci-in amaute sam hi.\n“Mizawngte panpih kul hi. Cinate koi-kul hi. A dahte hehnep ding kisam hi. A thei lo-te hilh kul hi; tuahkhak a hau nai lote makaih kisam hi. A kapte kappih kul a, a lungdamte tawh lungdamkhawm ding kisam hi.” Ellen G. White, The Ministry of Healing, 143.\nVantung gam sung tatzia nihte in thuman thutak tawh nasepna leh Pasian thuhilhna (jusitice and evangelism) kikhen lo hi. Jesuh in a sep hi taleh a nungzuite tungah a thupiak in “Na pai uh ciangin, “Vantung kumpi gam hong naita hi,” ci-in tangko un. Cinate damsak unla, miphakte damsak un. Misite thosakin dawite hawlkhia un. Man piak loh a na ngah bangun mangen lo-in na pia un.” (Matt.10: 7, 8). Mite’n hotkhiana thu a zakkim nading a hoih penpen lampi in mite kitangsapna va huhna hi.\n1Pet. 2: 12; Phillipine 2: 15 sim in. Peter leh Paul in Pasian mite in hotkhiat nasepna-ah na hoih sep in muibun mahmah hi. Cimawh dongtuakte panpih lo-in hotkhiatna thu i tangko hangin mite in i thu hong sang ding hamsa hi. 1Jn. 3: 16 – 18; James 2: 16, 22). Tua banah i hilh thu om bangin ei mahmah in i nuntakpih keileh, i thuhilh in a mawkna hi ding hi. Evangelism – Pasian nasepna in thuman pulaak hi. Hotkhiat lungdamna thu i cih in lametna, suahtakna, mawh kisikna, kikhelna leh Pasian hong itna sungah nuntakna hi.\nPasian nasepna – evangelism leh thuman tawh sepna in, Pasian in a mangthangte, gim thuakte, a cimawhte a hong itna panin hong kipan hi. Tua itna in, Pasian in i sungah hong om a, i lungtang sung pan khangkhia itna hi. A mangthangte tungah hotkhiat nasep in, i deih, i ut zawk tawnin sem hi lo zaw-in, Pasian tawh semkhawm, amaute kitangsap huhin, Pasian hong piak thupha-te zatsiamna hi zaw hi.\nBang hangin midangte ading na hoih sem kawmkawm-in, hotkhiat lungdamna thu zong hilh ding mangngilh loh ding thupi hiam?\nWEDNESDAY Sep. 25\nPawlpi Sungah Hehpihna\nJob Bu kipatnate ah Pasian in a nasem Job cihtakna in mawhneite tungah Pasian hoihna pulaak hi, cih kimu thei hi (Job 1:8). Mihing nunzia in Pasian hoih na pulaak dingin Pasian in mihing a koih ngam pen lamdang mahmah hi. Hih thu mah Paul in Pasian misiangtho-te sungah om hi, ci-in hong hilh hi. “Vantung lama om a zalianpente leh a vangliante tungah tuhun a Pasian pilna tampite, pawlpi in a theihsak theih nading deihna ahi hi”(Eph. 3:10).\nEph. 2: 19 sim in. Koi bangin pawlpi in “Pasian innkuanpih” cih kammal na theitel hiam? Innkuan in pawlpi kimakaihzia bang hong hilh hiam?\nKipawlna khatah kihel mite (member) in kipawlna thukipte kilangsak uh hi. Pasian innkuanpih na hihna zui-in, Khrih pumpi, Kha Siangtho tenna pawlpi in a sang pen nunzia, dinmunah nungta dingin a hong thupiak in: “ Bang hang hiam cihleh misiangthote pawlpi khempeuh ah a kimuh mah bangin Pasian in buai-na a piangsak Pasian hi lo-in, kilemna a piangsak Pasian ahi hi” (1Kor.14: 33).\nA man a gamtatna, hehpih itna, cihte in Pasian thumanna, hehpihna leh itna pulaak hi. Hih thukipte in pawlpi sungah a om ding hi a, pawlpi kimakaihna-ah bulphuh ding thu manpha hi. Khua-tual pawlpi panin mun tuamtuam a om pawlpi in, hih thukipte siksanin a kalsuan hi. Pawlpi makai khat in hih thukipte siksanin khentatna, a moi pen pan a ham pen dongin pawlpi a makaihna-ah lamlak thu manpha hi. Pawl sung buai-na tuamtuamte siansak nadingin zong a huh thu manpha hi. Pawl sung khat le khat kizopna-ah thuman, hehpihna siksan lo hi lehang, a pua mite tawh kizopna-ah bang i suak ding hiam?\nPawl sung a nasemte in piakkhiatna hanciam a, itsik lo-in a pia-te, na dangdang, thu dangdangte sangin mi, nasemte masak zaw ding kisam hi; tua bang hileh, a man lo-in sepnate hong bei ding hi. Pawlpi in a bitna mun, pawlpi mite ading siatna pan a dang ding mun muanhuai hi ding hi. Pawlpi masa-te mah bangin a kisam mi huh a, khat le khat kipanpih, kidomsang ding kisam hi.\nJesuh in pawlpi thupia a, tua thupiak in pawlpi a khel banah upna kip leh lametna hong hilh hi: “Khat le khat na ki-it un, cih thupiak thak kong pia hi. Note kong it bangin note zong khat le khat na ki-it un. Note khat le khat na ki-it uh leh, ka nungzuite na hihna uh mi khempeuh in a hong thei ding uh hi,” ci hi (Jn. 13: 34, 35).\nNa Hoih Sem Ding Khat Le Khat Tha Kipia\nThuman nasepna-ah Pasian tawh semkhawm a, Topa ading bek mah ci-in lawp mahmah leh lungsim siangtho tawh sem hi mah taleng hamsatna, lungkiatna om veve thei hi. Kuamah in dahna, gimna tawh kipelh thei lo hi. Tua hangin pawlpi kisam hi. Khat le khat kihuh, kipanpih dingin Jesuh in nungzuipite vaikhak hi. Jesuh in amaute a sawlkhiat ciangin zong amau ut thu dandanin sawlkhia ngei lo hi. Nasem khawm, mapang khawm a, khat le khat kipanpih dingin hilh hi.\nHeb. 10: 23 – 25 sim in. Aneu 25 in i zak mun mahmah khat hi. Koi bangin tua thu na tel ndingin aneu 23, 24 in hong huh hiam? Bangci bangin itna leh nasep hoih nei dingin khat le khat tha kipia i hiam?\nKoi koi ah nasepna khat peuh ah khat tang sep sangin sepkhopna-ah zawhna kimu zaw hi. Tua bang mahin Khrih pumpi – pawlpi nunzia zong sepkhopna-ah zawhna om hi (Rom. 12:3–8). Pawl sungah kibatlohna a tuamtuam om hi taleh tuate mapangkhawm ciat ding kisam hi. I siamna khempeuh sit lo-in, nasem khawm ciat hi lehang, i sepna, i upna in huzaap lianpi nei ding a, tawntung nuntakna sungah mi tampi kikhel ding hi. Na hoih, na pha sepna khat peuh a gah kimu nuam pah hi. Ahi zongin khat veivei ciangin mi hong kikhel ding leh kikhel loh ding (sepna gah) pen Pasian muang a amah i ap ding kisam hi. Zawnna pan suahtak nading, nengniam thuakte tawldam ngah nading, a kipia hamphatna suplawhte ading nasepna khat peuh, tha khat thu-in a gah kimuh pah loh hangin, damdamin nasepna gah -kilamdanna, kikhelna kimu thei hi. Bang hang hiam cihleh a hoih zaw, a manpha zaw-ah kalsuan-in a manawh nasep hi. “Na hoih sep ding cimtak kei ni. Lungkia lo-in sem lehang a hun a tun ciangin a gah i at ding hi. Tua ahih manin hun hoih i ngah simin mi khempeuh tung leh a diakdiakin upna sunga i innkuanpihte tungah na hoih sem ni” (Gal. 6: 9, 10; Heb. 13: 16).\nTua hang mahin lungkia lo-in, lawpna tawh nasem dingin eite hong kisawl hi. Cihtakna in nuamna hong pia thei hi mah taleh a hamsa khat hi. I Pasian in thuman hi; pawlpi zong thuman hi. Hotkhiat nasepna-ah eite hong huh, hong panpih a lian penpen in Pasian leh pawlpi hi.\nCimawh dongtuak na huh a om hiam? Tua bang nasem mi na thei hiam? Koi bangin tua bang nasemte tha na pia hiam?\nFRIDAY Sep. 27\nSIMBEH DING: Ellen G. White, “A Faithful Witness,” 546 – 556, in The Acts of the Apostles; “ Kindness the Key to Hearts,” 81 – 86, in Welfare Ministry.\n“Nungzuipite nasep eite in zong i sep ding ahi hi. Khristian mimal khat ciat in gammial nasem (missionary) i hi hi. Min dawk ding, hamphat ngah ding zonna hi lo-in, hehpihna, lai-natna tawh gim thuakte suahtak nading, cimawhte huh ding i hi hi. Nek ding neilote an pia-in, silh ding neilote silh ding guan a, a dah, lunggimte tha guan dingin hong kisawl hi. Lamet bei-te lametna thu gen a, lungkia-te tha pia ding i masuan hi. Angsung huaihamna nusia-in sepna khat peuh in Khrih hong itna pulaak hi. Tua in thukhenmangpite thukhenna, zawhthawh tha zawhna sangin muibun zaw-in nunzia kikhelsak zaw hi. Khrih hong itna sungah suang bangin a sak, lungkhuah lungtang, lungsim in hong neem ding hi.” Ellen G. White, The Ministry of Healing, 104, 106.\n“Sila kikoihna, nampi namneu kidei-danna, pau khat le khat kilangneihna, nektawm zongte nengniamna, cimawhte nawlkhinna cihte khempeuh in Khristian dinmun tawh kituak lo hi; mihing nopsak nading khaktan ahih manin Topa nasem pawlpi leh Amah a um khempeuh in hepkhiat ding ahi hi.” General Conference President A.G. Daniells, speaking of the work of Ellen G. White at her funeral, Life Sketches of Ellen G. White, 473.\n1. Khua leh tui, kimlepaam puah mimal hi taleh kipawlna tuamtuam tampi om hi. Tua bang nasepnate ah SDA pawlpi in bang tawh mapangkhawm-in nasem ding hiam?\n2. Pawlpi in tha hong pia-in, hong panpih ngei hiam? Tua siksanin koi bangin midangte zong panpih, tha pia ding na hiam?\n3. Pawlpi panpihnate hi taleh na khat peuh peuh sepna-ah bang in “na hoih sem ding cimtakna tawh hong kipelhsak ding hiam?\n4. Seventh-day Adventist Pawlpi in cimawh, dongtuakte huh, panpih hiam? Koi bangin pawlpi nasepna-ah kihel ding na hiam?\nTOMGENNA: Ei Khristiante in huhna kisamte huh a, gimthuakte, kinengniamte panpih dingin sapna ngah i hi hi. Mimal khat ciat in sep ding maban nei hi mah taleng, kipawl khawm a innkuan bangin pawlpi in semkhawm hileh muibun zaw hi.


url: =Tuni Pasian Kammal (Nov 6, 2018) :: ZOMI DAILY\nTuni Pasian Kammal (Nov 6, 2018)\nposted on 7 November 2018 at 7:13 am UTC+8 Lomkholna: Biakna, Kammal, News\n“Midikte in gam a uk ciangin gammite lungdam uh a, migilote in a uk ciangin a gammite thum uh hi” (Paunak 29:2 TDB).\n1) Leitung ah gam a tam zaw pen makai dingte vote (mae) tawh a kiteel ahi hi. Ahi zongin gam pawlkhat ah mi pawlkhat in ukcip ahih manin mipi in vote khia khalo hi. Kawlgam bang pen mipi in vote a khiat khak pen nung kum deuhmah ahi hi.\n2) Democracy gam a tam zaw ah ei omna district, state tek pana gambup zumpi ah a tu dingin tangmi kitel hi. Tua tangmite in amau omna district le state-te hamphatna ding le gambup hamphatna dingin thu le la hong vaihawmuh ahi hi. Tua tangmite lak panin kumpi ding a kitel zong ahi hi.\n3) Gam pawlkhat ah mipi hong kinencip luat manin gam vai ah i kisawhkhak ding kilau gawp thei hi. Gam vai pen ki-ukna gam sunga om gammi khempeuh ii mawhpuak ahi hi.\n4) Democracy gamte ah mihing khat ahih nak leh vote khiat theihna a kibangin kingah ciat hi. A hai penpen panin a pil penpen, a zawng penpen panin a hau penpen, a neu penpen (kum 18 panin) a lian penpen a ham penpen dongin vote khiat theihna a kibangin kingah ciat hi. Kitel ni khawng pen kum cingsa mi khempeuh mawhpuak a kibat kim ni ahi hi.\n5) Tapidawte in zong gam vai ah i hih theih bangin mapan luat ding ahi hi. Tangmi dinga i telte hong hoih kei leh gam ki-ukna hong hoihlo dinga gam ki-ukna hoih kei leh teltuam omlo-in gammi khempeuh in thuak ding ahi hi. Gamukte hong pil hong siam leh gammite mahin nuam a sa ding ahi hi. Kinlo-in om hetlo-in vote khiat nite ah kua khia leng hoih ding cih kan sitset in hoihtak kihel ding ahi hi.\nTuni Pasian Kammal (March 19, 2019)


url: =Suanno :: ZOMI DAILY\nIh hihna khempeuh ah a thumang hih sawmni Innkuan sungah ziten pasalte thumang ding ahi hi. Tua mah bangin taten zong nulepa thumang hileng, u ih hih leh ihnauten zong ih thu hong mang pah uh a, nau …\nContinue Reading about Ih hihna khempeuh ah a thumang hih sawmni →\nLungduai kisinni Zomi pih sanggamte damtek dingin ih thu ngetna leh ih lametna hi. Ki-it ding leh kingaih ding bek mah genbel in ih neih ding thupi kasa hi. Khat' gelna, khat in hoih kisalo in ih …\nContinue Reading about Lungduai kisinni →\nDam lai pahtawi Itna kamkhum zanuamlo kuamah ih om kei a, pahtawi utlo zong ih om tuan kei hi. Pil ta keileng piltak ciai ong kici leh ih lungdamin ih maitai a, hoih keiphial lengzong hoih tak ciai …\nContinue Reading about Dam lai pahtawi →\nposted on 19 February 2015 at 9:58 am Lomkholna: News, Suanno\nMidangte ciaptehna maimai tawh ka minam min ka laih kei ding hi Leitung pen sum ngahna ding ahih nak leh a kisi ngam phial zahdong dingin kisemngam ta mawk hi. Ei meetna ding ahih nak leh bangbang …\nContinue Reading about Midangte ciaptehna maimai tawh ka minam min ka laih kei ding hi →\nMakai khat ih hih leh Mihingte atam zaw' ih lunggulh leh ih lungtup lianpen in makai hih ding ahihi. Makai hinuam ngiat zong kiom a, amah ut keita phial leh zong muanna tawh makai dingin a kitel zong …\nContinue Reading about Makai khat ih hih leh →\nMainawt teitei Lung kiat theihna ding leh thanem theihna dingin hong langpan ding mi pawl khat omden hi cih ih phawk ding kisam hi. Ei maan kisa mahmah dingin hidan in hih leng hoih ding hi ci'n …\nContinue Reading about Mainawt teitei →\nJesu bek hi Leitung i nuntakna ah lungnop hun a om zel mah bangin i lungkham hun ong tungzel hi. Tha hat i kisak hun a om mah bangin thanem i kisak hun zong om veve hi. Manlang i kisak mahmah hun a …\nContinue Reading about Jesu bek hi →\nUpna kician neini Zomi sungah ih kilem theihna dingin ih lungsim puak zia ih laih hun mahmah ta hi. Khat leh khat ih updan sandan kibang kimlo ahihmanin ih ki theih siam leh ih telsiam ding thupi kha …\nContinue Reading about Upna kician neini →\nPATE ITNA Leitungah nuntak khuasak theihna dingin ka nulepa ong gawmsak a thupha ong piaksak Topa ka pahtawi masa hi. Ka nu gil sungah ka om a kipan ka nu leh a gil sunga om kei ka cidamna dingun …\nContinue Reading about Pate Itna →


url: =Global Buanli Family: Tulaai Leitung Thuthang tuamtuam updates August 21, 2013\nTulaai Leitung Thuthang tuamtuam updates August 21, 2013\n· Zomi gam Zomi ongtawi saang leh gualtawh tanbang ongkimsak ahi Zomi te neihsun Political Party ZNC-ZCD Pasian I ong ompihna hang in tunitan mangthanglo in dawi havangkaal ah Silver Jubilee lathei tading cihthu ZCD phualpi pan kiza hi. ZNC-ZCD Silver Jubilee pen ongtungding October 24 ni in Zogam khuapi Tedim ah nasiatak in kibawlding a gamsung gampua Zomi it kipawlna, Makaai nautaang te kimtak in kisam ding hi.\n· Zomi Zogam I neihsa leh Go manpha peen ahi Guulu mual sahaang kamsung atunding aphallo WZC te makaihna tawh Zomi Zogam a it khangno kheempeuh in ongtungding August 23,2013 ni in USA gam Washington khuapi China palaai zumpi maai ah to kei un ci in kitomna lungphona nasia tak neiding cih thu WZC tungpan kiza hi. Ahi thei zahzah pai hamtangding kisam hi.\n· Kawlgam leh India gam Manipur lampan suangcianbit tawh upcipnading tawh kisai in 8/20/13 ni in langnih kumpi te thukikupna khat nei uh a, UNM-M kici Manipur mipi kipawlna liankhat in adeihlohna thu uh pulaak uhhi. Nidanglaaikhat in zong Mizoram lampan hihbanglian vaaihawmkhin uh a, Pu Lal Thang Hawla in nial kici hi.\n· Kawlgamsung ah mi 10,000 ciang 525 in TB natna neia leitung I ciaptehna sang azahthum in tamzaw hi ci in MSF kici Piantit gampan kipan amawkna a zatuizaha tawh micimawh huh kipawlna te in 8/21/13 ni in taangkokhia uhhi.\n· 2004 kum gaalkaap kumpi khutsung pan akizangto Kawlgam electronic thukhunpi 5/2004 ataangzaaihzaw in phuahphatnading thukhun haampi 8/21/13 ni a kibawl Pituh Hlutdaw khawmpi ah kipsakna neita uhhi.\n· Kawlgamsung ah mihing zaleenna kantel UN palaai Mr Thomas Ojae Quintana ni 10 sung kawlgam ah ataamsung in amunmun ah tangkhatui naki hawpsak a hihbang a tangkhatui akihawpsakna ah Kawl kumpi te in onghuulo uh hi ci in akhasiatna leh kawlkumpite amawhsakna 8/21/13 ni in genkhia hi.\n· Kawlgamsung Rakhaing state Maungdaw khua ah migilo hiamgamp tawi mi 4,5 in bomb puakkhamsakding in ongluut hi ci in 8/21/13 ni in thuthang ging ahihman in Rakhaing gamsung teng ah nasiatak in gaalkaap palik kicingtak in mun kilasak hi ci in Rakhaing state kumpi te in taangkokhia uhhi.\n· Kawlgamsung Tantwai khua sung ah kitatsatlo in guahnasiatak in zu ngeekngeek ahihman in 8/21/13 ni in mi 3 sita a khuasung teng ah tui pi2-4 dong thuk ahihman in vaaksuk vaaktohna ah hamsatna tampi om hi ci in Rakhaing state kumpi te in taangkokhia uhhi.\n· Syria gamsung Damuscus khuapi kiimteng ah 8/21/13 ni in Syria gaalkaapte in manawt gaaldona nasiatak in bawl uh a Chemical Gas gaalvante zang uh ahihman in mi 100 vaal thakhat in si hi ci in Syria tualgaal thukante in genkhia uhhi. Ahizong in Syria kumpite in Gas kazangkei uh citeitei uhhi. UN Chemical gaalvan kantelpawl Syria gamsung ah aom laaitakzong ahihi.\n· USA gam kumpite thusim 70,000 vaal WikiLeaks kipawlna ah apuakkhiasim USA gaalkaap Bradley Manning kum 25, mawhna nam 20 tawh thong kum 35 kiading in thukhenzumpi te in 8/21/13 ni in thukhen uhhi.\n· Egypt gam ah tuma kum 2 laai a mipi buaisung mipite tung ah khutkhialhna hang in thong ah akikhum Prime minister lui (Hosni Mubarak) khahkhia kikding in Egypt thukhenzumte in thupiata hi ci in Reuters thukizaakna in 8/21/13 ni in pulaakkhia hi.\n· July 28,2013 ni a kibawl Cambodia gam I gambup kiteelna ah mee tang guukna om ahihman in azo leh aguallel te kikaal buaina lianpi apiankhit ciang hih kiteelna meetang te kantelphading in Party kheempeuh in 8/21/13 ni in thukimna neita uhhi.\n· Japan gamte neihsa Fukushima nuclear plant keh ahihman in tui hoihlo tampi luangkhia a apuahpuah uhhaang kilamdanna omnaai lo in tun hih tuikeh alauhuaina level 3 ciang tungta hi ciin Tokyo Electric Power Company, TEPCO ten 8/21/13 ni in taangkokhia uhhi.\n· Malaysia gam a Kimawlna leh gualnopna tuamtuam aomna leh aminthang mahmah Genting Highland ahawhding mi 49 apua Bus pikhat 8/21/13 nitaaklam in kibung a lamkhang ah meter 60 bang kikhuk ahihman in mi 16 aliamsa in kihonkhia zo a adangteng sikhin hi.\n· Fulham, west London, Thomas's school a sangnaupang ahi Rose Powell leh Flame Brewer kum 9 tuak wing-walkers kici vanleeng neute kha tung ah 8/21/13 ni in tuangkawmsa in leeng ek uh ahihman in leitung ah anaupang peen vanleeng kha tungtuang hihna ngah uhhi.\n· Somalia gam I khuapi Mogadishu khuasung ah Sweden gam I numei Politician minthang mahmah Ann-Margarethe Livh, kum 64 mawtaw tawh 8/21/13 ni avaaklaaitak in migilo te in thautawh nakaap uha atuanpih pasal nih sipah in amah liam hi ci in Somalia kumpi te in taangkokhia uhhi.\n· China gam Qinghai province sung ah innlam naseem mi 21te 8/21/13 ni in thakhat in tuikhangvat ahihman in tui in taaimang in si uhhi ci in Xianghua thukizaakna in genkhia hi. Monday ni 8/19/13 ni in tuikhanna hang mah in China gam ah mi 105 si in 115 mangthang hi.


url: =Pasal te Thahatna Ding ~ Hau Za Cin :: ZOMI DAILY\nposted on 17 August 2015 at 10:11 am Lomkholna: Article, Hauzacin, Health\nPasal te Thahatna Ding\nNumeit te’n a et uh ciang limci sa pian pah uh hi. Pasal in numei en leh a mel ahoih hiam, a kizepna a hoih hiam, a kipuah siam hiam kici hi. Numei in pasal a et ciang a thahatna, a mel leh puam, a din sanna, a awm golna, a khut leh a ban hatna en uh hi. Numei leh pasal i kilamdanna tuate hipah hi. Adang tampi omlai.\nTuni in i gennop bel thu tuampi khat hi.\nPasalte ‘tha’ a hatna dingin ngasa sungah ‘tha’ or ‘ci’ tam kiphum pen hi, kici hi. Tua man in ngasa sial tam ne Japan te bang a ci uh hoih, hat, cidam mahmah hi kici hi. Ahang pen ngasa sungah omega-3 fatty acids tampi om ahih hi. Japan ann minthang Sushi bang pen tam nek ding a hoih mahmah dan hi!\nTunai in University of Illinois, USA pan researcher te in a muhna khat vuah pasal ci ‘sperm’ pen a mukzum tawh numei ‘egg’ or ‘tui’ a sukkhak ciang a dawtvang theihna dingin a mukzum a hoih mahmah kisam a, tua a mukzum a hoih theihna dingin omega-3 fatty acids namkhat docosahexaenoic (DHA) kisam hi. Tua DHA pen ngasa sungah tampi kingah hi ci uh hi. Tua manin pasal ci a hoih mahmah zongin a mukzum hoih kei leh numei tui vutvang zolo ahih manin pasal ci pen ‘hat’ kici theilo hi.\nTua DHA ngahna dingin Sushi ah a kilim bawl mahmah ngasa nam nih Salmon leh Tuna hoih penpen hi kici hi. Aktui sial, bawngnawi khal, maimu leh singgah keu tuamtuam, kawlkai, ankampak leh asparagus cihte zong tam nek ding hoih hi kici hi.\nHarvard University te sinna pan a muhna vuah annek gina lo hangin pasal ci hatna kiam thei hi ci uh hi. Tua manin meh kan a tam nekte, bung tawh a kikemsa ann namte tam nek luatna in pasal ‘tha’ hatlo sak thei hi. Ahi zongin ann siangtho (Zohuan meh nam) a tam nekte, anteh leh ngasa tui huan a tam nekte in thahatna tam ngah hi kici hi.\nNupi te lungdamna ding bek a gen hi kei hang, he heee.., cidamna ding a gen hizaw hang.\nPrevious: Tulaai Leitung Thuthang Tuamtuam Updates August 16 , 2015\nNext: Veeng le Paam